Aprel 2019 – "Kattaqo'rg'on tongi"\nБИРИ БОҒДАН, БИРИ ТОҒДАН\nХотин: – Бунақа турмуш жонимга тегди. Бу кунимдан ўлганим яхши!? Эр: – Менинг ҳам. ўлганим яхши… Хотин: – Ундай бўлса. мен ўлмай қўяқоламан! *** Эр: – Бу уйда ким хўжайин? Менми. ёки сенми?! Хотин: – Мен! Мен! Хў…ш? Нима эди?! Эр: – Й…ўқ, шунчаки сўраган эдим-да. *** Айрим “асар”ларнинг ёзилишида бош эмас, қўл ишлатилади, холос. *** Ёзувчи: Хўш, янги романимни ўқиб чиқдингизми? Маъқул бўлгандир? Танқидчи: Ўқиб чиқдим. Хоҳлаганча қисқартирсангиз ҳам, мазмунига путур етказмайдиган “роман” экан. *** Ёшлигида боқишлари куйдирар эди. Турмушга чиқди-ю, бечора эрини ҳам “куйдирди”. Тўпловчи, Абдуазиз ҲОШИМОВ.\nJamiyat, Yangiliklarkattaqo'rg'on, tongiLeave a comment\nИНСОН ТАНИДАГИ “ПИЧИР-ПИЧИРЛАР”\n30.04.2019 30.04.2019 nashriyot\nКўз: – Мени “ўйиб бўпсан!” Оғиз: – Мени “ёполмайсан!” Чунки, 2-3 “штат”нинг вазифасини бажаряпман. Қулоқ: – “Оғирлашиб” қолибманми, дейман? Нималар деяпсизлар-а? Тил: – “Бесуякман”. Хоҳлаганимча бидирлайман! Бурун: – Вой “сассиқ”ларей, сизларга гердайишни ким қўйибди?! Бош: – Уф! Мени “хум”га айлантириб юбординглар-ку?! Мия: – Дод, дастларингдан! “Чайқалиб” кетаяпман! Қўл: – Кафтларим “қичишаяпти”, пора олсам кераг-ов? Қорин: – “Кажава” эмишман!? Жигар: – “Эзилиб” кетдим-ей! Ўпка: – Ўзимни “босолмаяпман”… Оёқ: – Ҳаммаларинг менга “юк” бўлаяпсизлар?! Буйрак: – Ичимда тошу қум бор чоғи? “Канализация”ларнинг тез-тез беркилиб қолаётганлигига сабаб ҳам-шуёв? Юрак: Ўйлову ҳасратлар мени ҳам…\nНАВБАҲОРДА РАИС “САЙЛАНДИ”\nМаълумки яқин кунларда маҳалла фуқаролар йиғини раиси (оқсоқоли) сайлови бўлиб ўтади. Ҳудудларда сайловни ташкил этиш ва ўтказишга кўмаклашувчи комиссиялар томонидан ушбу жараёнга қизғин тайёргарлик ишлари олиб борилмоқда. Шаҳримиздаги 2-сон болалар мусиқа ва санъат мактабида фуқаролар йиғинлари раислари (оқсоқоллари) сайловига тайёргарлик кўриш ва уни ўтказишга кўмаклашувчи вилоят комиссияси томонидан Каттақўрғон шаҳар, Нарпай, Каттақўрғон, Нуробод ва Пахтачи туманлари кўмаклашувчи комиссиялари ва ишчи гуруҳлари учун ҳудудий семинар бўлиб ўтди. Сайловни ошкоралик, муқобиллик ва тенг ҳуқуқлилик асосида ўтишини таъминлаш ва фуқароларда сайловни ўтказилиши ҳақидаги тасаввурларни шакллантириш мақсадида ташкил этилган ушбу семинарда шаҳардаги “Навбаҳор” маҳалла…\nIqtisodiyot, Jamiyat, Siyosat, YangiliklarLeave a comment\nБИР ИНСОН БЕВАҚТ КЎЗ ЮМДИ\nҲаёт инсонга бир маротаба берилади. Албатта ҳар бир инсон ўз билганича ҳаёт кечиради. Ўзининг ва оила аъзоларининг қадрига етадиган, яшаётган кунига шукр қиладиган, бугун юртимизда фуқароларнинг фаровон яшашлари йўлида яратилаётган имкониятлардан унумли фойдаланаётган инсонлар албатта муносиб турмуш кечирмоқдалар. Лекин ўзининг ва яқинларининг келажагига бефарқ қарайдиган, вақтида ўз йўлини топа олмаган инсонлар ҳар қадамда панд ейдилар. Каттақўрғон туманининг “Мундиён” маҳалла фуқаролар йиғинида яшовчи фуқаролар 39 ёшли, уч нафар фарзанднинг отаси Шавкат Рахимов (исми-фамилияси ўзгартирилган) ҳамда 35 ёшли икки нафар фарзанднинг отаси Акрам Шариповлар (исми-фамилияси ўзгартирилган) ҳам оқибатини ўйламай қилган ишлари бир…\n“… УЗИЛГАН БИР КИПРИК АБАД ЙЎҚОЛМАС…”\nБу кун хотиралар ёмғирдай ёғади. Майдонларда, қабристонларда… Сарғайган сувратлар қаршисида… Жаннатий устозимиз Ғафур Ғуломнинг: Узилган бир киприк абад йўқолмас, Тирикдир жасорат, Тирикдир мардлик, – сатрлари анжуманларда, хотирлаш оқшомларида жаранглайди. Бу файзли байрамда алоҳида ибрат бор. Эл учун, эл ободлик учун сарфланган умр тупроқ остида қолиб кетмайди. Ундан учган гард қорачиғларга қаттиқ ботмайди, балки сурмаи сулаймондай азиз бўлади. Бу-байрамнинг бир ҳикмати. Яшайсанми, яшнайсанми-умр ўтаверади, унинг ҳар дақиқасини олтинга тенг бил, қадрла. Фақат сонияларни эмас, тирикликдаги ҳар тирик жонни қадрла, сенинг қадринга у ўзини топсин! Бу-байрамнинг яна бир ҳикмати. Тинч хаёт, жушқин…\nIqtisodiyot, Jamiyat, Madaniyat, Siyosat, Ta`lim, Yangiliklarkattaqo'rg'on, tongiLeave a comment\nАзал-азалдан эл-юрт фаровонлиги йўлида ҳалол, пок ва самарали иш кўрсатган аждодларимизнинг хайрли ишлари, кўрсатган жасоратлари юксак баҳоланган. Бугунги кунда ҳам буюк даҳоларимизнинг таваллуд айёмлари кенг миқёсда нишонланиб, қилган эзгу ишларига алоҳида ҳурмат-эҳтиром бажо келтирилмоқда. Яқинда шаҳримиздаги “Болалар ва ўсмирлар спорт мажмуаси”да буюк саркарда, маънавият ва маърифат элчиси, соҳибқирон Амир Темур бобомизнинг таваллуд айёмини 683 йиллигига бағишланган спорт мусобақаси бўлиб ўтди. Шаҳар ҳокимлиги ҳомийлиги остида ўтказилган Республика очиқ чемпионатининг “Ояма Киокушинкай-кан карате до” клуби аъзоларининг ушбу мусобақасига вилоятимиз туманларидан, Самарқанд, Ангрен шаҳарлари, Хоразм, Навоий, Фарғона ва Сурхондарё вилоятларидан жами 150 нафар…\nҚЎЗИҚОРИНДАН ҲАМ ЗАҲАРЛАНИШ МУМКИН\nБаҳор келиб ёмғирли кунлар бошланиши билан вилоятимиз тоғ-ён бағирларида, қир-адирларда, истироҳат боғларида, магистрал йўллар ёқаларида қўзиқоринлар кўплаб ўсиб чиқа бошлайди. Қўзиқоринлар асосан икки турга, яъни истеъмол қилишга яроқли ва истеъмолга яроқсиз турларга бўлинади. Истеъмол қилинадиган қўзиқоринлар дашт оқ қўзиқорини ва дала шампинъони киради. Улар мазалилиги, хуштаъмлиги билан ажралиб туради. Уларнинг пишиқ ок танаси ва сал дўмпайиб турган қалпоқчаси бўлади, шу сабабли улар қалпоқчали қўзиқоринлар дейилади. Дала оқ қўзиқоринига ўхшаш қалпоқчали қўзиқоринлардан шампиньон ҳам учрайди. Шампиньон дарё қирғоқларидаги ўтлоқ ва бутазорларда ўсади. Истеъмолга яроқсиз, яъни еб бўлмайдиган заҳарли қўзиқоринлар турига рангпар…\nЗАМОНАВИЙ ЖУРНАЛИСТ ҚАНДАЙ БЎЛИШИ КЕРАК?\n2019 йил 15-19 апрель кунлари Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш жамоат фонди томонидан “Давлат дастурларини амалга оширилишида жамоатчилик назоратини ўрнатиш: журналистлар ҳамда давлат ҳокимияти органларининг манфаатли ҳамкорлиги” лойиҳаси доирасида республика анжумани ташкил қилинди. Тадбирда вилоят ҳокимияти ахборот хизматлари раҳбарлари ҳамда республикамизнинг барча ҳудудларидан босма ва онлайн нашрларининг бош муҳаррирлари, блогерлар ҳамда марказий таҳририятларда фаолият олиб бораётган фаол журналистлар жами 100 нафар ОАВ вакиллари иштирок этди. Вилоят ахборот хизматлари ҳамда ҳудудий нашрларда фаолият олиб бораётган журналистлар учун ўтказилган ушбу тадбирдан кўзланган асосий мақсад, Давлат…\nМАСЖИД ЁНИДАГИ ЎҒИРЛИК\nМуқаддам бир неча маротаба ўғирлик жинояти содир этиб судланган А.О ўзганинг мулкини яширин равишда талон-тарож қилиш мақсадида, Каттақўрғон шаҳар “Қориравот” жомеъ масжидига намоз ўқиш мақсадида келган фуқаро А.Қнинг “Аист” русумли велосипедини талон-тарож қилиб, воқеа жойидан яширинган. Жиноятлар содир этилишига кўп ҳолларда фуқароларнинг мулкларини қаровсиз ҳолда ташлаб қўйишлари сабаб бўлади. Жабрланувчиси А.Қ ҳам ўзига тегишли велосипедни назоратсиз қолдириб, ўғирлик содир бўлишига йўл қўйган. А.О ушланиб, унга тегишли жазо қўлланилди. Жиноятчиликка қарши курашиш ва унинг олдини олишда ҳуқуқни муҳофаза қилувчи орган ходимлари билан жамоатчиликнинг ўзаро ҳамкорлиги бўлсагина ижобий натижага эришиш мумкин. Жалолиддин…\nПРОФИЛАКТИКА ЁНҒИНЛАРНИ КАМАЙТИРАДИ\nҲар ҳафтанинг чоршанба куни ўтказилаётган “Ёнғинлар профилактикаси куни” тадбири давомида шаҳардаги давлат ва жамоат ташкилотларида содир бўлаётган ёнғинлар, уларнинг оқибатлари, ёнғинларда инсонларнинг куйиш тан жароҳати олиши, ҳалок бўлиши ҳолатлари, ис газидан заҳарланишдан кўплаб инсонлар азият чекишаётганликлари юзасидан мисоллар келтирилиб, ёнғинларни олдини олиш бўйича кенг қамровли тушунтириш ишлари олиб борилмоқда. Шунингдек, тадбир давомида шаҳар ЁХБ инспекторлари томонидан корхона ташкилотларнинг ёнғин хавфсизлиги ҳолати текширилиб, аниқланган камчиликлар жойида муҳокама этилиб, бартараф этилишига эришилмоқда. Ёнғин хавфсизлиги қоида бузилишига йўл қўйган ёки ёнғин хавфсизлиги талабларини бажармаётган бир қатор жавобгар шахсларга тегишли тартибда жарималар қўлланилмоқда. Шуни…\nСАЛОМАТЛИГИНГИЗГА БЕФАРҚ БЎЛМАНГ!\nБарчамизга маълумки, 7-апрель “Бутунжаҳон саломатлик куни” сифатида кенг нишонланиб келинади. Шу муносабат билан шаҳримизда апрель ойи саломатлик ойи сифатида белгиланиб, “Соғлом ҳаётга қадам ташла” шиори остида тадбирлар ўтказилди. Ушбу тадбирлар доирасида шаҳар Тиббиёт бирлашмасининг малакали ходимлари томонидан шаҳримиз аҳолиси ўртасида ноинфекцион касалликлар профилактикаси, соғлом турмуш тарзини қўллаб-қувватлаш, жисмоний фаолликни ошириш юзасидан тарғибот-тушунтириш ишлари олиб борилди. Шунингдек, Тиббиёт бирлашмаси томонидан ишлаб чиқилган режа-жадвал асосида шаҳримиздаги истироҳат боғи, катта супермаркетлар, деҳқон бозорларида “Саломатлик майдончалари” ташкил этилиб, аҳоли ўртасида антропометрик ўлчовлар, саволнома ва махсус текширувлар асосида ноинфекцион касалликларни келтириб чиқарувчи хавф омилларини аниқлаш…\nКИТОБ ХАЗИНАЛАР КАЛИТИ\nКитобнинг пайдо бўлиш тарихи ёзувнинг яратилиши ва шаклланиши жараёни билан узвий боғлиқ. Қадимги Миср, Рим, Юнонистон ва Ўрта Осиёда одамлар тош, палма дарахтлари ва баргларига, сопол ва бошқа материалларга фикр-зикр этганлар. Милоддан аввал 4-3 минг йилларда ўрама китоблар пайдо бўлган. Бундай китобларнинг узунлиги 10м атрофида бўлиб, ингичка юмалоқ таёқларга ўралган. Милоддан аввалги 2 асрга келиб китоб материал сифатида теридан фойдаланишган. Айрим маълумотларга қараганда, Ўрта Осиёда хусусан, Хоразмда миллодан аввалги 1 минг йилликнинг 1-ярмида вужудга келган Зардўштийлик динининг муқаддас китоблари Авестонинг қадимги нусҳаси ҳам 12 минг қорамол терисига ёзилган. Айрим маълумотларга…\nIqtisodiyot, Jamiyat, Madaniyat, Yangiliklarkattaqo'rg'on, tongiLeave a comment\nКИМЛИГИМНИ СЎЗ АЙТАР\nЮртимизда ижод аҳли учун яратилаётган шарт-шароитлар, берилаётган имкониятлар албатта уларни янада завқ-шавқ, илҳом билан ижод қилишга ундаса ажабмас. Бу борада каттақўрғонлик ижодкорлар ҳам самарали фаолият олиб бормоқдалар, десак ўринли бўлади. Яқинда биз шаҳримиздаги ижодкорлардан бири, ажойиб инсон Рухсора Оллоёрова билан қизғин суҳбатлашдик. Мана шу суҳбатни эътиборингизга ҳавола этамиз. Мухбир: Айтингчи, Рухсора опа ижод сиз учун нима? Р.Оллоёрова: Биласизми, мен ижодсиз ҳаётимни тасаввур қилолмайман. У мен учун яшаш манбаи, тириклик, мақсад, худди ҳаводек зарур. Мухбир: Ҳаётда нимани кечира олмайсиз? Р.Оллоёрова: Ҳаёт инсон учун бир марта бериладиган улкан имконият. Шу ҳаётда кечириб…\nМУВАФФАҚИЯТГА МАЪНАВИЯТСИЗ ЭРИШИБ БЎЛМАЙДИ\nМамлакатимизда ёшларни маънавий етук, жисмоний соғлом, ватанпарвар ва фидойи этиб тарбиялаш, уларни ҳуқуқ ва манфаатларини ҳимоя қилиш борасида кенг кўламли ишлар амалга оширилмоқда. Президентимизнинг “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармони ижросини таъминлаш бўйича “Нуроний” жамғармаси Каттақўрғон шаҳар бўлимининг “Ёшлар билан ишлаш гуруҳи” асосий эътиборини ёшларни Ватанга садоқат руҳида тарбиялашга, уларни Ватан олдидаги бурчларини ҳис этишга, буюк аждодларимизга муносиб ворис бўлиб етишишга, иродали, фидойи, ватанпарвар этиб тарбиялашга қаратмоқда. Шу мақсадда 2019 йил 1-чорак давомида шаҳардаги барча умумтаълим мактаблари, коллеж, академик лицей ўқувчилари, ҳарбий…\nСОҲИБҚИРОН БОБОМИЗНИ ЁД ЭТИБ\nРеспубликамизнинг барча ўқув юртларида ва ҳарбий қисмларида Соҳибқирон бобомиз Амир Темур таваллудининг 683 йиллиги муносабати билан хотира кечалари ва давра суҳбатлари ўтказилди. Шундай давра суҳбатларидан бири Каттақўрғон ҳарбий гарнизонига қарашли 527-Счр батальони аскарлари ўртасида ҳам бўлиб ўтди. “Нуроний” жамғармаси шаҳар бўлимининг “Ёшлар билан ишлаш гуруҳи” томонидан “Амир Темур – буюк саркарда ва давлат арбоби” мавзусида ташкил этилган давра суҳбатида аскарларга Соҳибқирон бобомизнинг фаолияти ҳақида кенг тушунча берилди. Жумладан, буюк Темурнинг йирик давлат арбоби, енгилмас саркарда, ўрта асрда энг катта давлатлардан бирининг бунёдкори эканлиги, буюк давлат барпо этиш йўлидаги “уч йиллик”,…


Асқад Мухтор (1920-1997) | Страница 2 из 2 | www.ziyouz.uz\nБош саҳифа Ўзбек насри онлайн антологияси Асқад Мухтор (1920-1997) (2)\nАбдураҳмоннинг буваси бугун яна келди. Ўша-ўша оқ сурп яктак, шойи қийиқ, оппоқ соқоли ва ярашиқ сутдек салла…Аммо, Абдураҳмон «Келинг бува» дея олмади — бобонинг важоҳати хунук эди.– Сен нима учун мени мужмал ялтоқи қилиб қўйдинг, болам. Сендан умидим шулмиди! Мен давоми…\nҚобулда боғи Бобур деган қадамжо бор. Унинг баланд тўрида шоирнинг қабри сақланган. Оёқ томондаги қари тутни ўша вақтларда ўтқазилган, деб тушунтиришади. Қадамжони иккинчи бор зиёрат қилганим-да ёнимда менга боғлаб қўйилган соқчидан бўлак одам йўқ эди. Унинг оти Маъриф, камбағалгина аскар давоми…\n1956 йили эди. Етимхонада бирга ўсган тенгдошларимни учратиб қолдим. йигирма йилча кўришмаган бўлсак-да, мен у ҳақда анча-мунча гапни эшитиб билар эдим. Ўзим умримда кўп қийинчилик, мушкул вазиятларни бошимдан кечирганман. Лекин менинг кўрган кунимни бунинг кўргиликлари олдида жаннат деса бўларди.У тарихчи давоми…\nСултон-сўтак тайёрагоҳу поезд бекатлари теварагида кира қилади. Машинасини, «Жигули» деса гўё иккита бўлиб қоладигандек, афсус оҳангида «Жигул» деб атайди. Янгийўлми — чинозлик йўловчи чиқиб қолса, мўмайдек пул ундиради-да, ярим кечада ширакайф бўлиб уйига қайтади.Тез-тез зарда қилиб онасиникига кетиб қоладиган беззурриёт давоми…\nУ идоранинг эшигига барвақт келиб қолган экан. Ҳали қоровул ҳам тол соясидаги чорпояга чопонини ташлаб, хуррак отиб ётибди. «Ҳой, Мадраим, нима қилиб юрибсан саҳармардонда?» дейдиган одам йўқ. Сувчиники шу-да, ҳамма ухлаганда ишлайди, ҳамма ишлаганда ухлайди. Қуёш найзага келганда шийпоннинг заҳроқ давоми…\nҚулаҳматнинг ҳушёрхонадан чиқадиган куни эди. Зулукдайгина мўйлов қўйган ёш лейтенант уни хонасига чақирдию, бундай вақтда қиладиган «ўтит-наснҳат»ини бошлаёлмай, тимискиланиб қолди. Столидаги қоғозларни йиғиштирди, тунги навбатчилар булғаб кетган кулдонни қаёққа тўкишни билмай, ноилож қайтиб жойига қўйди. Бу ҳамон ғашига тегарди шекилли, давоми…\nҚишлоғимиз Шоввасойнинг ясси соҳили бўйлаб чўзили-иб кетган. Шундай чўзилганки, нариги тикка қирғоққа чиқиб қарасангиз, шакли худди каттакон яшил чумолига ўхшайди: бели ингичка, боши узилай деб турибди. Шунинг учун қишлоғимизнинг оти ҳам иккита: «боши» яъни Шоввасойнинг юқори оқимидаги кичик қисми Болокапа, давоми…


Янги мавсум регламенти: Ҳакамлик, назоратчилар, ПФЛ комиссари ва бошқа расмийлар фаолиятига ўзгартиришлар киритилди\n30.12.2017 20:10 | ЎФА\nФутбол бўйича мусобақаларнинг 2018 йилги регламентида ҳакамлик, учрашув назоратчиси, ПФЛ комиссари ҳамда бошқа расмийларнинг фаолияти борасида ўзгартиришлар киритилди.\nҲакамлик айни регламент асосида, “Футбол ўйини қоидалари” (2017-2018 йиллар нашри), шунингдек ФИФА томонидан киритилган ўзгариш ҳамда тўлдиришлар бўйича амалга оширилади;\n- Ҳакамликка ЎФФ Президенти қарори билан тасдиқланган ҳакамларгина қўйилади;\n- Суперлига, ПРО-Лига, шунингдек иккинчи лига иккинчи босқич ўйинларига ва Ўзбекистон кубоги учрашувларига ҳакамларни тайинлаш ЎФФ ҳакамлик ва назоратчилик бошқармаси тайинлов бўлими томонидан амалга оширилади;\n- Суперлига асосий таркиблар ўйини бош ҳаками ўйиндан бир кун олдин, ПРО-Лига ва Суперлига ёшлар таркиблари ўйинлари бош ҳаками эса ўйин бошланишига камида 1,30 соат қолганидан ўйин назоратчиси ва иккала жамоа вакиллари билан келишган ҳолда жамоаларнинг либослари рангини аниқлаб олиши лозим. Ўйнайдиган жамоалар либоси (футболка ва гетрилари) бир-биридан ранг жиҳатидан фарқ қилиши зарур. Агар ранглар ўхшаш бўлиб қолса, мезбон жамоа либосини ўзгартиради. Агар ҳакамлар либоси ранги футболчиларники билан ўхшаш бўлса, ҳакамлар либосини ўзгартиради. Агар ҳакамлар либоси ранги дарвозабонларники билан ўхшаш бўлса, унда дарвозабонлар либосини ўзгартиради;\n- Ўйин бошланишидан камида 1 соат олдин бош ҳакам (ўйин назоратчиси билан биргаликда) футбол майдонини кўздан кечириши ва 5 баллик тизимда уни баҳолаши, шунингдек ўйин қайдномасига бу ҳақда ёзиб қўйиши лозим;\n- Захира ҳаками ўйин қайдномасига исми киритилган футболчи ҳамда расмий шахсларнинг ҳужжатларини текшириб чиқиши лозим. У ҳар икки жамоа раҳбарлари билан биргаликда спортчиларнинг ўйинга қўйилишини назорат қилишга масъул;\n- Ўйин якунланганидан сўнг бош ҳакам назоратчи ва ПФЛ комиссари билан биргаликда 30 дақиқа ичида ўйин қайдномасини тўлдириши лозим.


Аллоҳнинг қудратига далолат қилувчи оят - Fitrat.uz\nБош саҳифа / Қуръон / Аллоҳнинг қудратига далолат қилувчи оят\nYanvar 12, 2018\tАллоҳнинг қудратига далолат қилувчи оятda fikr bildirishni o'chirish 455 Кўришлар\nوَأَنْزَلْنَا مِنَ السَّمَاءِ مَاءً بِقَدَرٍ فَأَسْكَنَّاهُ فِي الأرض وَإِنَّا عَلَى ذَهَابٍ بِهِ لَقَادِرُونَ\n“Биз осмондан (аниқ) ўлчов билан сув (ёмғир, қор) ёғдириб, уни ерга жойлаштириб қўйдик… (Муъминун сураси 18-оят)\nУшбу ояти карима Маккада нозил бўлган, бир юз ўн саккиз оятдан иборат бўлган Мўъминун сурасининг олтидан бир қисмининг аввалида келган. Бу суранинг асосий меҳвари (айланиш ўқи) имоннинг фазилати, мўминларнинг сифати, шунингдек, Аллоҳни инкор қилувчи, Унга ширк келтирувчиларга карши қиёсий солиштириш атрофида айланади. Аллоҳ уларнинг ширкларидан юксак ва буюкдир.\nАллома ибн Касир раҳматуллоҳи алайҳ айтадилар: “Аллоҳ таоло бандаларига осмондан аниқ ўлчов билан сув (ёмғир, қор) ёғдиришида ҳисобига етиб бўлмайдиган даражада кўп неъматлар ато этганини зикр қилади.\nШу даражада аниқ ўлчов билан нозил қилдики, кўп бўлиб ер юзини ва унинг ободлигини барбод қиладиган, оз бўлиб, экинлар, ўсимликлар, мева-чеваларни қуритиб қўядиган эмас, балки ундан ичиш, фойдаланиш ва суғоришга керакли миқдоринигина туширди.\nБошқа тафсир китобларида ҳам Ибн Касир раҳматуллоҳи алайҳнинг мазкур оят ҳақида айтган сўзларига ўхшаш шарҳлар келади. Фақатгина “Ал мунтаҳаб фи тафсирил Қуръон” китобида сув ер атрофида айланиб юришига ишора қилинган.\nУшбу ояти карима сувни аниқ ўлчов билан тақсимланишидаги буюк ҳикматга ишора қилади.\nУламолар мазкур ояти карима яна бир маънога далолат қилишини зикр қиладилар: “Ер куррасининг уммонлари ва денгизларида маълум миқдорда сувнинг тўпланиб туриши сайёрада ўзига муносиб ҳарорат мувозанатини таъминлайди. Ёз ва қиш фаслларининг ҳарорат даражалари орасидаги фарқларнинг катталашиб кетиб, натижада, ой ва бошқа жонсиз сайёралар (йўлдош, сателлит) каби яшашга яроқсиз ҳолатга келиб қолишининг олдини олади”.\nБас, (эй инс ва жинлар,) Раббингизнинг қайси неъматларини инкор этасизлар?! (Ар-раҳмон сураси 13-оят)\nТошкент тумани “Холмаҳаммад ота” жоме\nмасжиди имом хатиби Авазхўжа Бахромов\nАввалги Қуръон мусобақасига шошилинг! (видео)\nКейинги Ватан химояси – муқаддас бурч


Шавкат Ҳамроев – Ўзбекистоннинг сув муаммолари ва вазирлик ишига нисбатан ОАВдаги танқидлар ҳақида\nЎзбекистон сув хўжалиги вазири Шавкат Ҳамроев 2 декабр куни ўтказилган матбуот анжуманида Kun.uz мухбирининг соҳага оид қатор саволларига жавоб берди.\nВазир томчилатиб суғоришни кенг жорий қилиш борасида қилинаётган ишларни жамоатчилик сезмаётгани ҳақида\nШавкат Ҳамроев шу мазмундаги саволга жавоб берар экан, журналистнинг фикрига қўшилмаслиги, қилинаётган ишлар етарлилиги ва улар ОАВда доимий тарзда ёритиб борилаётганини билдирди.\n«Биз томчилатиб суғориш технологияларини жорий қилиш борасидаги ишларимизни бирор кун йўқки, газета ва интернет нашрларда ёритмаётган бўлсак. Вазирлик фаолиятида ҳамма ишни зўр демоқчи эмасман, камчиликларимиз кўп. Биз уларни тўғрилаш устида ҳар куни ишлаяпмиз. Бизнинг комплекс газеталаримизни кўрсангиз қилаётган ишларимиз билан танишасиз», – деди у.\nТомчилатиб суғориш технологияларини кенг жорий қилишда давлат субсидиялари шартларининг ўртача имкониятли фермерга ҳамон қийин эканлиги ҳақида\nСув хўжалиги вазири томчилатиб суғориш технологияларини жорий қилишда ҳукумат бераётган субсидияларнинг ўртача имкониятли фермерларга ҳамон етарли эмаслиги ҳақида ҳам гапирди.\n«Давлат субсидиялари билан томчилатиб суғориш технологияларини жорий қилган ва катта натижаларга эришаётган фермер хўжаликлари ва кластерлар кўп. Буни давлат раҳбари ҳам жойларда юриб кўряпти. Масалан, Бухоро вилояти Олот туманида «Mergan tex» кластери раҳбари Иброҳим Ҳамроев бу борада давлат бераётган имкониятларга миннатдорлик билдирди.\nБу ишлар фақат Бухорода бўлаётгани йўқ. Юртбошимиз шунингдек, Фарғона, Андижон, Жиззах вилоятларида бўлганда ҳам бу каби ишларни кўрди.\nАммо шоли курмаксиз бўлмаганидек, берилаётган субсидиялардан нотўғри фойдаланаётган фермерлар ҳам бор. Улар қилаётган ишлар эвазига тўғри кетаётган ишлар ҳам нотўғри кўриниб қоляпти.\nБизда бундан бошқа илож йўқ. Томчилатиб суғоришни янада кенг жорий қилишимиз керак. Тошкент вилоятида янги технологиялар ишлаб чиқарувчи йирик корхона ўз фаолиятини олиб бормоқда. Бу каби корхоналарни эса қолган вилоятларда ҳам очишимиз ва фаолиятини ривожлантиришимиз керак.\nЎйлашимча, давлат бераётган субсидиялар етарли ва самарали тизим. Бу тизимни тўғри ишлатмаганлар эса жазога тортилади.\nБиз буни қонунда ҳам белгилаб қўйдикки, томчилатиб суғориш технологиялари камида беш йил ишлатилиши керак. Айримлар уни бир йил ишлатибоқ олиб ташлаяпти. Бу эса нотўғри», – деди Ҳамроев.\nФермерларнинг сув етишмовчилиги сабабли кўраётган зарарлари ҳақида\n«Фермерлар ўз чўнтагидан пул сарфлаб, томчилатиб суғориш технологиялари сотиб олишни билмаяпти. Давлат эса бу борада фермерларга кредитлар орқали кўмак беряпти, шунингдек, унинг 50 фоиз харажатини субсидия билан ёпиб беряпти.\nФермер мана шу ёрдамлардан кейин ҳам зарар кўраётган экан, айб энди унинг ўзида. У балки ариғини тозаламаяпти, насосларини тозаламаяпти ёки сувни бошқаришга бошқариб, кечаси ухлаб қоляпти. Агар у ишларни тўғри ташкил қилса, олаётган суви етарли бўлади», – таъкидлади Шавкат Ҳамроев.\nЎзбекистонда кечаётган қурғоқчилик оқибатларини юмшатиш борасида креатив лойиҳаларнинг етишмаётгани ҳақида\nВазир Ҳамроев Ўзбекистонда кечаётган қурғоқчилик оқибатларини юмшатиш борасида креатив лойиҳаларнинг етишмаётгани ҳақидаги саволга ҳам жавоб берди.\n«Бизда ҳозир энг катта муаммо – Ўзбекистонга келаётган сувнинг 50 фоизи далага етиб келгунча бўлган жараёнда йўқотилиши. Бунда жумладан, дарёнинг ўзида 10 фоиз сув ерга ютилиб кетади. Лекин биз ҳамма дарёларни бетон қилиб чиқолмаймиз-ку. Бунинг учун ақлга сиғмайдиган даражада кўп пул керак. Масалан, Катта Фарғона каналини бетон қилсак, сувни иқтисод қиламиз, лекин уни бетон қилиш катта харажат дегани. Чунки бу канал қарийб 270 км узунликда.\nУмуман олганда, бизда жами каналларнинг узунлиги 180 минг километр. Шундан 27 минг км катта хўжаликлар, туманлараро каналлар ҳисобига тўғри келади. Бизда уларнинг 10 фоизи бетонлаштирилган.\nБу борада қилинаётган ишларни ҳам айтиш керак. Масалан, ҳозир Бухоро вилоятидаги 100 фоиз, Қашқадарё вилоятидаги 80 фоиз ер майдонлари сувни насосда олади.\nБу борада харажатларнинг давлат томонидан қопланиши давлатнинг деҳқон ва фермерларга бўлган ғамхўрлигидир», – деди у.\nСув хўжалиги вазирлигининг бюджети ҳақида\nШавкат Ҳамроев сўнгги йилларда вазирликнинг бюджетдан олаётган маблағлари кўрсаткичининг камайиб бораётгани ҳақида ҳам гапирди.\n«Охирги уч йилни ҳисоблаб кўрсангиз, халқ таълими ва олий таълим, соғлиқни сақлаш, аҳолини тоза ичимлик сув билан таъминлаш, қурилиш каби соҳаларга маблағ ажратиш кўрсаткичи ошиб боряпти.\nАгар биз авваллари бюджетнинг умумий 6 фоиз қисмини олган бўлсак, бу кўрсаткич камайиб-камайиб, 2021 йилда 3 фоизга тушди.\nШу сабабли энди соҳага чет эл инвестицияларини жалб қилишга ҳам катта эътибор қаратяпмиз. Масалан, шу каби маблағлар эвазига биринчи навбатда 299 та ва кейинроқ 235 та насос станциямизни янгилашни режалаштиряпмиз. Чунки бу насос станциялари 40-50 йил аввал ўрнатилган. Уларнинг янгиланиши жуда катта самара беради.\nБиз соҳада қуёш энергияларидан фойдаланишга ҳам катта эътибор қаратяпмиз», – дея сув хўжалиги вазири Шавкат Ҳамроев сўзларини келтирмоқда Kun.uz мухбири.


Пешоварда қурбонлар ортмоқда\n04 декабр 2020, Тошкент вақти: 16:01\nПокистон расмийларига кўра, Пешовардаги 5 юлдузли меҳмонхонада содир этилган портлаш қурбонлари сони 16 кишига етган.\nСешанба куни худкуш тарафидан содир этилган ушбу хуружда камида 60 киши тан жароҳати олди.\nҲалок бўлган ва жароҳатланганлар орасида бир қанча хорижликлар бор.\nБМТ мазкур портлашда Сербия ва Филиппин фуқароси бўлмиш икки ходими нобуд бўлганини эълон қилди.\nАйни пайтда БМТ, АҚШ ва қатор Ғарб давлатлари Пешовардаги меҳмонхонага уюштирилган ҳужумни кескин қораладилар.\nҲозирча ҳеч ким мазкур хуруж учун масъулиятни ўз зиммасига олгани йўқ. Толибон ҳаракати Сват водийсида олиб борилган ҳарбий амалиётларга жавобан мамлакат бўйлаб қўпорувчилик ҳужумларини амалга ошириш билан тахдид қилган эди.


Муаммо: мурожаат ва натижа Archives - Page 28 of 32 - Истеъмолчилар ҳуқуқларини ҳимоя қилиш Агентлиги\nНаманган вилояти. ИШОНЧ ТЕЛЕФОНИ – ИШОНЧЛИ ҲИМОЯ\nМуаммо: мурожаат ва натижаBy admin@amon 29.05.2020\nНаманган вилоят, Учқўрғон туманида яшовчи С.Ҳасанова Ўзбекистон Республикаси Президенти “Ишонч телефони”га 2020 йил 9 майда мурожаат қилган. Мурожаатда истеъмолчи харид қилган телевизорининг кредит тўловлари муддатини узайтириш бўйича амалий ёрдам сўраган. Мазкур мурожаат Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг ҳудудий тузилмаси томонидан ўрганиб чиқилди. Фуқаро С.Ҳасанова Норин туманида жойлашган “Gulnoza…\nФарғона вилояти Ва ниҳоят маиший техника маҳсулотлари 2-гуруҳ ногиронига кредит асосида ажратиб берилди!\nМуаммо: мурожаат ва натижаBy admin@amon 25.05.2020\nЎзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг Фарғона вилояти ҳудудий тузилмаси томонидан Ўзбекистон туманида яшовчи, афғон уруш қатнашчиси, 2-гуруҳ ногирони М.Иргашев томонидан мазкур тумандаги “Ишонч” кредит савдо МЧЖ Яйпан филиалига уйига маиший техника сотиб олиш учун мурожаат қилганда, савдо дўкон томонидан ногиронлигини сабаб қилиб рад жавоби берилганлигидан норози бўлиб қилган…


12:10 / 29.07.2020 | Nizomjon | 981\nАссалому алайкум! Мен карантиндан олдин Юнусободда яшар эдим ва бодомзордаги Мирза Юсуф жоме масжидига чиқардим. Ўткан йили рамазон ойида устоз Саййид Раҳматуллоҳ хафизаҳуллоҳ нинг Рамазон мавизаларини эшиткан эдим. Улардан бирида устоз Аллоҳ банданинг гуноҳини мағфират қилиши ва авф қилиши орасидаги фарқни тушунтириб берган эдилар. Қисқача келтириб утаман Агар Аллоҳ банданинг гуноҳларини мағфират қилса уни кечиради лекин номаи амолидан учирмайди ва қиёматта бандага уша гуноҳларни рубаро қилади. Банда уларни тан олади қаттиқ ҳижолат булади. Ва Аллоҳ ул гуноҳларни солиҳ амаллаарга айлантириб қуяди. Агар Аллоҳ банданинг гуноҳларини авф қилса уни кечиради ва номаи амолидан ҳам учириб ташлайди. Қиёматта бандага бу гуноҳларни рубаро қилмайди. Устозлар мен тушунмаганим учун сураяпман. Мен ҳаётимда куп гуноҳ қилганман. Ва булардан қутулиш учун куп истиғфор айтаман. Энди саволим шуки мен истиғфор айтсам гуноҳларим авф қилинадими ёки мағфират қилинадими. Албатта қиёматта Аллоҳнинг бу гуноҳларга мени рубаро қилиши ва итоб қилишидан қурқаман. Шунинг учун гуноҳларим авф қилиниши учун қандай дуо ёки зикрни айтишим керак. Бу уйга келишимга яна бир сабаб булган нарса қадр кечасида гуноҳлар авф қилиниши учун авф дуосини уқиш буюрилганлиги Аллоҳумма афуввун Кариймун туҳиббул.... яни мана шу дуо. Шунинг учун ҳам сизлардан илтимос қилардим бу ҳақида тушунтириш берсангиз.\n– Ва алайкум ассалом! Агар тавба ҳақиқий бўлса Аллоҳ қиёмат куни бандасини шарманда қилмайди. Гуноҳини номаи амолидан ҳам ўчириб қўяди фаришталардан ҳам унуттириб қўяди. Асосийси тавбани ҳақиқий бўлишига ҳаракат қилиш. Валлоҳу аълам!


Владимир Путин ташрифи кун тартибидан нималар ўрин олгани маълум бўлди - 18.10.2018, Sputnik Ўзбекистон\nВладимир Путин ташрифи доирасида ўтказилдиган тадбирлар ва имзоланадиган ҳужжатлар номи маълум бўлди. 18.10.2018, Sputnik Ўзбекистон\nТОШКЕНТ, 18 окт – Sputnik. Бугун 18 октябрь куни Россия президенти Владимир Путиннинг Ўзбекистонга ташрифи бошланади. Ушбу муносабат билан президент матбуот хизмати Россия президенти ташрифига доир баёнотни эълон қилди.\nУнда айтилишига кўра, ташриф доирасида давлат раҳбарлари мунтазамлик касб этган сиёсий мулоқотнинг давоми сифатида, Ўзбекистон ва Россия ўртасидаги кўп қиррали ҳамкорлик ҳолати юзасидан фикр алмашадилар.\n16 Октябр 2018, 16:01\nСтратегик шериклик ва иттифоқчилик муносабатларини янада мустаҳкамлаш, ўзаро манфаатли алоқаларни кенгайтириш, турли соҳаларда янги қўшма лойиҳа ва дастурларни амалга ошириш истиқболлари муҳокама қилинади.\nШунингдек, ташриф кун тартибидан долзарб халқаро масалалар, жумладан, минтақада барқарорлик ва хавфсизликни мустаҳкамлаш, Афғонистонда тинчлик ўрнатиш жараёнига кўмаклашиш масалалари ҳам ўрин олган.\nУндан ташқари, Россия президенти ташрифи доирасида илк бор Таълим форуми ва “Ўзбекистон-Россия” ҳудудлараро ҳамкорлик форуми ўтказилади, шунингдек, мамлакатимизда атом электр станцияси қурилишининг бошланишига бағишланган маросим ҳам ўтказилади.\nОлий даражадаги музокаралар якунида қуйидаги ҳужжатлар имзоланади:\nДавлат раҳбарларининг Қўшма баёнотини қабул қилиш;\n2019-2024 йилларга мўлжалланган иқтисодий ҳамкорлик дастури;\n2019-2021 йилларда маданий-гуманитар соҳада ҳамкорлик дастури;\nЎзбекистонда Россиянинг етакчи олий таълим муассасаларининг филиалларини ташкил этиш ва фаолиятини таъминлаш тўғрисидаги келишув;\n"Суффа" халқаро радиоастрономик обсерваториясини ташкил этиш бўйича "Йўл харитаси"\nва бошқа муҳим икки томонлама ҳужжатларни имзолаш режалаштирилган.\nТашриф давомида, шунингдек, Ўзбекистон билан Россия ҳудудлари ва ишбилармон доиралари ўртасида йирик инвестиция ва савдо шартномалари имзоланиши ҳам кутилмоқда.


Миллионлаб одамлар тўйиб овқат ейишдан маҳрум қолмоқда\nБМТ Бутунжаҳон озиқ-овқат дастури дунёнинг 43 мамлакатидаги 45 миллиондан ортиқ одамлар очлик ёқасида турганини маълум қилди.\nБир йилда яна уч миллион киши, озиқ-овқат хавфсизлиги босқичларининг интеграциялашган таснифи бўйича, очлик хавфи ва унинг фавқулодда даражаси билан тўқнаш келган: бу озиқ-овқат етишмаслиги ҳалокатли тус оладиган бешинчи босқичдан олдинги охирги палла.\n"Ўн миллионлаб одамлар нигоҳи тубсиз жарликка қадалган. Кучли очликни бошдан кечираётганлар сонини ошираётган қарама-қаршиликлар, иқлим ўзгаришлари ва covid-19 пандемияси давом этмоқда. Сўнгги маълумотлар ҳозирда 45 миллиондан ортиқ инсонлар очликдан жон бериш ёқасига келиб қолганини кўрсатади", дейди Бутунжаҳон озиқ-овқат дастури ижрочи директори Дэвид Бизли.\nУнинг сўзларига кўра, ёнилғи, озиқ-овқат маҳсулотлари ва ўғитлар нархлари ўсиши инқироз ҳолати кучайишига олиб келади; Афғонистондаги каби янги тангликлар, шунингдек, Яман ва Суриядаги сингари узоқ муддатли фавқулодда вазиятлар пайдо бўлишида қўл келади.\nОчлик ёқасида турганлар сонининг 42 миллиондан 45 миллион нафарга ортиши Афғонистондаги инқироз билан изоҳланади, ушбу мамлакатдан уч миллион одам қўшилган.\nБундан ташқари, Эфиопия, Гаити, Сомали, Ангола, Кения ва Бурундида унча катта бўлмаган ўсиш кузатилган. Бутунжаҳон озиқ-овқат дастури ҳисоб-китоби бўйича улардаги кўрсаткич ўтган йилгиси билан солиштирганда180 минг нафарга ортиб, 240 минг кишига етган.\nСўнгги ҳисоб-китоблар Афғонистонда қарийб 24 миллион одам кучли очлик билан рўбарў келганини кўрсатган. 8,7 миллион киши интеграциялашган тасниф бўйича 4-босқич - ҳаддан ташқари даражада кам овқатланиш палласида. Бутунжаҳон озиқ-овқат дастури 2022 йилда мамлакат аҳолисини қўллаб-қувватлашни кучайтириши учун ойига 220 миллион доллар атрофида маблағ талаб этилишига эътибор қаратган.\n"Очлик исканжасига тушганлар сони ортиб, гуманитар ёрдамларнинг қадри қанчалик ошиб борса, дунё бўйича ҳолатни ўнглаб олиш имкониятидан маҳрум оилаларни қамраб олиш учун бизга кўпроқ маблағ керак бўлади", дея қўшимча қилган Дэвид Бизли.


ИИББ Юнусободда содир бўлган ЙТҲ ҳақида...\n19.01.2019 18:40 0 3451\nКеча, 18 январь куни соат тахминан 19.00да Тошкент шаҳар Юнусобод туманида йўл-транспорт ҳодисаси рўй берди. Бу ҳақда Тошкент шаҳар ИИББ матбуот хизмати хабар берди.\nМаълум қилинишича, тумандаги Уста Ширин ва Аҳмад Дониш кўчалари чорраҳасида 18 ёшли ҳайдовчи бошқарувидаги «Кобальт» ва 24 ёшли ҳайдовчи бошқарувидаги «Ласетти» ўртасида тўқнашув юзага келган. Натижада «Кобальт» ағдарилиб кетган.\nҲодиса оқибатда «Кобальт»даги йўловчи — 41 ёшли аёл тан жароҳати олиб, шифохонага олиб кетилган. Ҳайдовчилар эса шикастланишмаган.\nУшбу ЙТҲ юзасидан суриштирув олиб борилмоқда, дейилади ИИББ хабарида.\nЙТҲ Юнусобод ИИББ


2 июль, 2020, 20:40\nТеглар:Жанубий Корея | Икром Алибоев\n"Сеул "шарафини ҳимоя қилаётган Икром Алибоев жисмоний томондан анча ўзгарган.\nАйни пайтда Жанубий Корея чемпионатида бир қатор ҳамюртларимиз фаолият олиб боряпти. Уларнинг орасида эса Икром Алибоев ажралиб турибди, десак муболаға бўлмаса керак. У чемпионатдаги етакчи жамоалардан бири – “Сеул” шарафини муносиб ҳимоя қилиш билан бирга, жамоасининг асосий таркибидан муқим жой эгаллаб келмоқда. Шу билан бирга миллий терма жамоамизда ҳам Алибоевга катта умид билан қаралмоқда.\nҲамма вақт бошқа легионерларимиз қатори Алибоевни ҳам у ердаги фаолиятини диққат билан кузатиб келамиз. Барибир легионер сифатида четда тўп суришнинг гашти бошқача бўлади. Қизиқ, ўтган вақт давомида Ўзбекистондаги Алибоев билан Жанубий Кореядаги Алибоев ўртасида қанчалик фарқ бор? Бу ҳақида фикр билдирар экан, Икром шундай деди:\n- Унчалик катта фарқ бор, деб айта олмайман, лекин жисмонан анча ўзгардим, бу дегани кўринишим эмас, балки югуриш томонидан назарда тутяпман. Чунки бу ерда кўпроқ югуряпман. Негаки, Жанубий Корея футболида Ўзбекистон футболига қараганда кўпрок югуриш керак!\nУ 2018 йилдан бери Кореяда фаолият олиб боряпти. Қувонарлиси шундаки, охирги пайтларда у ерда ўйнаётган ҳамюртларимиз кўпаймоқда. Бунда эса Алибоевнинг кўрсатаётган ўйинлари ҳам корейсларга ижобий таъсир кўрсатгани аниқ, чунки улар Икром орқали яна бошқа ўзбек футболчиларига қизиқиш билдиришмоқда. Кўриниб турибдки, ҳамюртимиз ўзини кўрсатган ҳолда бошқа ўзбекистонлик футболчиларга ўзига хос эшик очмоқда. Хўш, корейслар Алибоевдан яна бошқа ҳамюртларимиз ҳақида ҳам сўраб туришадими? Бунга қуйида жавоб топишингиз мумкин.\n- Бу борада шуни айтишим керакки, нафақат мен, балки Рустам Ашурматов ҳам жуда яхши мавсум ўтказди. Корейсларга ўйинимиз маъқул келган шекилли, бу мавсумда ўзбекистонлик футболчилар 4 нафарга кўпайди. Кореяда ўзбеклар янада кўпайса, бундан фақат футболимиз ютади. Зеро, жаҳон чемпионатига чиқиш йўлидаги асосий рақибимиз футболидан хабардор бўлиш - бу жуда қўл келади, келажакда. Жамоадошларим бошқа футболчиларимизни ҳам сўраб туради, албатта. Тўғриси, улар учун ўзбекистонликларнинг ўйинини кузатиш қизиқарли.\nАлбатта, Икром Алибоевнинг кейинги тақдири қандай кечиши ҳам мухлисларимизни қизиқтирмасдан қолмайди. Унинг клуби билан тузган шартномаси 2021 йилда тугайди. Ҳамюртимиз “Сеул” билан ҳамкорликни яна давом эттираверадими ёки кейинги режалари бошқами? Алибоев эса бу масалада ҳозирча бирор нима дея олмаслигини айтди.\n- Рости, ҳозирча бу ҳақида ҳеч нарса дея олмайман. Буни ҳаёт дейишади. Шу боис ҳамма нарса ўзгариб кетиши ҳам мумкин. Шу сабабли ҳам аввалдан ҳеч нарса деб бўлмайди, - дея жавоб қайтарди, Икром.\nШунингдек, ушбу легионеримиз ўз вақтида Жанубий Кореяга келган чоғида бу Европага олиб борувчи йўл, дея таъриф берганди. Ўтган вақт давомида футболчимиз ўзини Европа чемпионатларида тўп суришга тайёрман, деб ҳисоблай оладими? Ўйлаймизки, унинг бу борада билдирадиган фикрлари ўқувчилар учун қизиқарли туюлса керак.\n- Ўзини ҳурмат қилган футболчи борки, ҳар доим юқори марраларни кўзлайди. Шулар қатори мен ҳам ўша орзуим ишқидан “ёниб” меҳнат қилмоқдаман. Имконият бўлса, бемалол Европада ўйнаб кетишга кўзим етади, лекин ҳозирча қизиқишлар йўқ, афсус...\nУмуман олганда, нима учун Европанинг кучли чемпионатларида ўзбекистонлик футболчилар йўқ? Россия ё Осиёнинг кучли чемпионатларида легионерларимиз бор-у, аммо у ёғига ўта олишмаяпти. Ўйлаймизки, бу ҳам аслида ўйлантирадиган муаммолардан биридир. Икром Алибоев эса бу ҳақида шундай деди:\n- Бу терма жамоага ҳам боғлиқ. Европа кучли бешлик чемпионатлари, айниқса, АПЛда футболчининг терма жамоаси кучли 50 таликда бўлса кейин қизиқиб кўраркан, ўша ўйинчига. Шунинг учун аввало терма жамоамизни юқорига кўтариб, жаҳон чемпионатида ўйнасак, Европанинг кучли чемпионатларида ўзбеклар ҳам кўпайиб қолишарди деб ўйлайман.\nАлибоев легионер сифатида тажрибасини янада ошириб келмоқда. Натижада бугунги кунга келиб у миллий терма жамоамизда ўз ўрнига эга бўлиб бормоқда. Ҳаммага яхши аёнки, бош жамоамизнинг асосий мақсади жаҳон чемпионатига чиқиш. Ўзаро мулоқот жараёнида айнан миллий терма жамоамиз ҳақида ҳам гап борди ва азалий орзуга эришиш учун ҳар жиҳатдан тайёрмиз, деб айта оладими?\n- Ўзбекистан ҳар доим Осиёда кучли 5 таликдан жой олиб келади. Лекин ҳар сафар охирги босқичда нимадир етишмай қолади. Бу сафар Худо хоҳласа, боримизни бериб ўйнаб, ўша етишмай қолган жойни ҳам тўлдириб жаҳон чемпионатига чиқиш энг олий мақсадимиз, - дея муносабат билдирди, Алибоев.\nИкром ҳам Суперлигамизни кузатиб келаётгани шубҳасиз. Айниқса, легионер мақомидаги футболчиларимиз учун ўзимиздаги миллий биринчиликни таққослаш имконияти ошади. Шу боис четдан қараганда, чемпионатимиздаги муаммолар ҳам кўриниши табиий.\n- Ҳозир Суперлигамиз анча ижобий томонга ўзгарган, айниқса майдон ҳолатларининг сифати яхши бўлмоқда. Бундан ташқари, трансляция сифати ҳам яхши томонга ўзгармоқда, барча ўйинлар тв орқали кўрсатилмоқда. Ҳакамлик иши ҳам холисона бўлмоқда. Тўғри, бу муаммолар йўқ, дегани эмас. Албатта ўзига яраша камчиликларимиз ҳам бор. Бироқ шу йўсинда давом этилса Суперлигамиз йилдан-йилга кучайиб боради.\nК-Лига. Алибоевнинг жамоаси 3 та гол уриб ҳам ғалаба қозона олмади\nВидео Алибоев ўйнайдиган "Сеул" сафардан ғалаба билан қайтди (видео)


Даврон Кабулов “Миллион”ни тарк этган қизлар, энг кўп гонорарни ким олиши ва “Браво” билан можароси ҳақида очиқ интервью берди! - 9 Апреля 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Апрель » 9 » Даврон Кабулов “Миллион”ни тарк этган қизлар, энг кўп гонорарни ким олиши ва “Браво” билан можароси ҳақида очиқ интервью берди!\nЖурналист Феруз Муҳаммад ўзининг муҳокамаларга сабаб бўладиган шов-шувли суҳбатлари билан жуда машҳур. Бу гал интервьюрер "Миллион” жамоаси ташкилотчиси, режиссёри ҳамда қайсидир маънода продюсери Даврон Кабулов билан суҳбат уюштирди. Унда Феруз мухлисларни жуда қизиқтираётган ва айни пайтда жумбоқ бўлиб келаётган айрим масалаларга ойдинлик киритишга ҳаракат қилган. Биринчи савол жамоани тарк этиб кетган қизлар бўйича бўлди.\n– Биз қиз масаласи бўйича ҳеч ким билан шартнома тузмадик. Кумуш билан ҳам, Дурдона билан ҳам бир концерт давомида синов муддати белгиладик. Табиийки, битта талаб эмас, жамоанинг ўзига яраша кўп талаби бор. Мана шу талабларга, саҳнадагиларга боғлиқ бўлмаган талабларга мос келмагани туфайли ҳеч қанақа бир аразсиз, гина-кудратларсиз дастурхон атрофида ўтирилади ва нима учун жамоамиз билан ҳамкорлик давом эттирилмаслиги ҳақида гаплашиб олинади. Ҳар икки ҳолатда ҳам қизларга сабабларни тушунтирдик ва улар бу сабабларга қарши бирор далил келтиришмади. Ва шу жиҳатдан ҳар иккаласи билан ҳам яхши кайфиятда хайрлашдик. Иккала қиз ҳам бизга ўз синглимиздек бўлди. Қўпол қилиб айтганда, саҳнада ётиш керак бўлса, ётишди. Югуриш керак бўлса, югуришди. Биз нима овқат еган бўлсак, биз билан битта дастурхон атрофида ўша овқатни ейишди. Каттакон раҳмат, ҳар иккаласига ҳам. Жамоамизга қўшган ҳиссалари учун. Лекин ҳаёт битта маромда кетмайди, табиийки "Миллион” жамоаси билан фаолият узоққа чўзилмагандан кейин қизлар учун ҳаёт тўхтаб қолгани йўқ. Клипларда, сериалларда, киноларда суратга тушишмоқда. Кўрсатувларда қатнашишмоқда. Табиийки, "Миллион”нинг ҳаёти ҳам тўхтаб қолмайди. "Миллион” янги марралар сари қадам ташлашни давом эттиряпти. Ва бу сафар айнан қиз позицияси бўйича жамоамизда янги чеҳра бор, Худо хоҳласа. Сизлардан ҳам сир тутдик. Насиб этса концертимиз давомида ўша қизнинг актёрлик маҳоратига, жамоа билан қанчалик киришганига баҳо бериш имкони бўлади. Энди Дурдона ва Кумушнинг жамоага қайтиш масаласига келадиган бўлсак, эҳтимоли жуда кам. Русларнинг бир гапи бор: "Никогда не скажи никогда!”. Ҳеч қачон ҳеч қачон дема! Битта нарса деб баландпарвоз гап гапириб қўйсам, тақдир айланиб, ўша нарсага келиб қоладиган бўлса, мен ҳеч қанақа қаршилик қила олмайман бунга. Лекин эҳтимоли кам.\n– "Миллион” жамоасининг аъзолари ойлик олишадими?\n– Ойлик эмас, гонорар олишади. Ҳар битта концертдан кейин 99 фоиз ҳолатларда ўша концерт учун келишилган гонорардан кўпроқ олишади. Бонуслар бўлади. Бонуслар ўша инсон яхши ишлаётганини кўриб, ҳис қилиб, яхши ижро учун, концертнинг яхши файз олаётгани учун, қолаверса, муаллифлик дастури доирасида кўпроқ ҳазилларни жамоага тақдим этгани учун, ички интизомда ўзини яхши кўрсатгани учун, жамоанинг бошқа аъзоларини руҳлантиргани учун, ҳамма жиҳатини ўрганиб чиқиб, жамоа аъзоларида ўтган концертга нисбатан ижобий ўзгариш сездикми, уям гонорарда ижобий ўзгаришни сезади.\n– Энг кўп бонусни ким олган, ҳозиргача?\n– Энг кўп бонусними? Миркомил акам, Алишер, Неъмат, кейин Феруза ҳам.\n– "Браво” жамоасининг концерт дастурини кўрдингизми? Умуман сиз учун бу жамоанинг келажаги қай даражада қизиқ?\n– Концертни кўрдим. Мен энди у ёқда ҳар бир иштирокчининг потенциалини, нимага қодирлигини яхши биламан. Ўзим учун Америка очмадим. Шу жамоадан мен тасаввур қилган концертни кўрдим. Ва бу жамоанинг кейинги тақдири менга қизиқ бўлиши ҳам, бўлмаслиги ҳам нотўғри бўлса керак. Қайси маънода? Мен масалан, бу жамоадагиларга ёмонлигим йўқ. Масалан Умид акам билан ҳаётда ака-укадекмиз, масалан. Аҳмад билан салом-алигимиз бор, Шаҳло билан яхши муносабатдамиз. Мен у жамоадагиларга ёмонлик тиламайман. Лекин битта нарсани тушунишлари керак, бўлиб ўтган воқеалардан кейин "Браво”га омад ҳам тиламайман. Мен нейтралман. Ёмонлик ҳам тиламайман, яхшилик ҳам. Лекин ҳаётда қўлимдан нима яхшилик келадиган бўлса, қилишга тайёрман. Умид акам билан умримнинг охиригача борди-келди қилишга тайёрман.\nМен тўғрисини айтсам, бошида асабийлашдим ҳам, сиқилдим ҳам. Кейин бундоқ ўйлаб қарасам, бу ҳар битта соҳада бор нарса экан. Мана масалан, сиз устахона ташкил қилдингиз, ўзингиз яхши деб билган усталарни йиғдингиз, устахона ишга тушди, орада шогирдлар ҳам олдингиз, 6 ой, бир йилдан кейин устахонангиз юриб кетди ва тўсатдан қайсидир устангиз ишга чиқмаяпти. Телефон қиляпсиз, хавотирланиб. "Мазам йўқ эди, ишга чиқолмадим”, дейди. Ҳа, хўп дейсиз. Эртаси куни яна ишга чиқмаяпти. Телефон қилсангиз, телефонни кўтармаяпти. Учинчи куни сезиб қоляпсиз, бошқа устахонада иш бошлаганини. Нима қиласиз, сиз у билан ишлашни давом эттирасизми, ишлашни давом эттирмайсиз! Лекин ундан умрингизни охиригача хафа бўлиб ҳам юролмайсиз-да! Майли, ҳаётда омадларини берсин!


2020 йилда Ердаги камералар сони 1 млрд.га етади - Terabayt.Uz\n2020 йилда Ердаги камералар сони 1 млрд.га етади\nАхборот технологиялари ёрдамида Ер сайёраси энг осуда маконга айланиб бораётган бўлса, ажаб эмас. Жумладан, "ақлли шаҳар", "хавфсиз шаҳар" сўзлари охирги вақтда бизнинг ҳам қулоғимизга таниш бўлиб қолди. Жаҳон тажрибасида мазкур сўзлар замирида ички ишлар, соғлиқни сақлаш, фавқулодда вазиятлар каби тизимларнинг ахборот-коммуникация технологиялари орқали ўрнатилган ўзаро муштарак алоқалари ётади.\nКомпьютер технологиялари учун видео-карта ва процессорлар ишлаб чиқарувчи Американинг Nvidia компанияси шу кунларда "Metropolis AI" -- сунъий онг тизими платформасига уланган "ақлли шаҳар" лойиҳаси устида изланишлар олиб бормоқда. Унга кўра шаҳар бўйлаб ўрнатилган "ақлли камера"ларга алоҳида видео-карта ўрнатилади. Бу мониторинг тизими ёрдамида камералар маълумотларни тезкор қайта ишлашлари мумкин бўлади.\nБу каби камералар тирбандликни аниқлаш ва олдини олиш, фавқулодда ҳолатларда тезкор чора кўриш, ҳаттоки йўқолган одамларни ҳам излаш учун керак бўлади. Metropolis лойиҳаси учун компания Хитойнинг 2 йирик компаниясини шерикликка қабул қилди. Alibaba ҳамда Huawei энди Nvidia’нинг "ақлли шаҳар" дастурини амалга оширишда ёрдам беради.\nMetropolis платформасига асосланган илк шаҳарлар 2020 йилда пайдо бўлади. Бу вақтга келиб сайёрамиз бўйлаб 1 миллиард дона камералар кеча-кундуз маълумот тўплаб, уни қайта ишлаш билан машғул бўлади. Улар учун махсус "сунъий онг"га асосланган иловалар яратилади. Бу иловалар тартибни сақлаш, шунингдек шаҳар маъмуриятига зарур таҳлилларни етказиб туради.\nNvidia, шунингдек, куни кеча Пекинда инсон қиёфасини сканер қилиш орқали уни таниб оладиган лойиҳани тақдим қилди. Ҳозирча бу технология 90 фоизга аниқ ишлайди.\n"Ақлли шаҳар" дастурини амалга ошириш, бу йўналишда тадқиқотлар қилиш унинг меъёрий-ҳуқуқий асосидан анча илгарилаб кетган. Ҳали бу борада ҳукуматлар томонидан берилиши керак бўлган рухсатномалар, имзоланиши зарур қарорлар кўп.\n#Huawei #NVIDIA #ақлли уй


14:25 / 17.04.2018 | Shamsiddin | 1905\nАссалому алайкум! Жавобларингиз учун катта раҳмат. Виждонан айтсам бир нарса мени жуда қийнайди. Мен олам қандай яралганини нега нима мақсадда яратилганини одамлар нима мақсадда яратилганини нега фақат ерда инсон яшаши кераклигини билмайман. Ёки буларни тушунишга ақл даражам етмайди. Динга нега деган саволни қўйиб бўлмайди деб эшитгандим. Лекин бу саволни бермасдан қандай қилиб ишонч топиш мумкин. Аллоҳни кечириши сўрайман, агар бу бераётган саволим гуноҳ бўлса, аммо ростдан ҳам билмайман, бизни, бутун 18 минг оламни яратишдан Яратганнинг мақсади қандай бўлган? Жуда афсусдаман бу саволни бераётганимдан лекин сизлардан кўнглимга таскин берувчи жавоб олганимдан сўнг яна бир бор дунёга келганимга шукур қилиб яшашда, ибодат қилишда давом этаман деб умид қиламан.\nВаалайкум ассалом! Аллоҳ таоло “Зарийат” сурасида марҳамат қилади:\n58. Албатта, Аллоҳ Ўзи кўплаб ризқ берувчи, қувват эгаси, шиддатлидир.\nДемак, Аллоҳ таоло инсонлару жинлардан ризқ сўрамайди, балки уларга ризқ беради. Улардан таом сўрамайди, балки уларга таом беради. Аллоҳнинг бирдан-бир ирода қилгани ибодатдир, инсонлару жинларни яратишдан мақсад ҳам шудир. Лекин ибодатдан кимга фойда бор? Ибодат қилувчининг ўзига. Унга икки дунёнинг бахтини ибодат беради. ("Тафсири Ҳилол" китобидан). Валлоҳу аълам!\nМуминнинг бир куни


11.09.2019 23:05 0 1488\nФото: «IDN Times»\nИндонезиянинг собиқ президенти Бахаруддин Юсуф Ҳабиби 83 ёшида вафот этди. Бу ҳақда «Jakarta Post» хабар берди.\nҲабибининг соғлиғи душанба, 9 сентябрь куни ёмонлашганидан сўнг Жакартадаги ҳарбий шифохона реанимация бўлимига ётқизилган эди.\nМаълумот учун: Бахаруддин Юсуф Ҳабиби техник йўналишда таълим олиб, кейинчалик технологиялар ва тадқиқотлар вазири бўлган. То 1999 йили парламент янги етакчини сайлагунга қадар, 1998 йилдан Индонезия президенти лавозимида фаолият юритган.


Ravon Россиядаги моделлари сафини кенгайтирмоқчи - Халқ сўзи\nRavon Россиядаги моделлари сафини кенгайтирмоқчи\n16:47 30 Октябр 2019 Жамият\nRavon Россиядаги моделлари сафини кенгайтирмоқчи, деб хабар берди Авто Mail.ru портали. Гап кроссоверлар турини кўпайтириш ҳақида кетяпти. Ҳозирча улар айнан қайси русумлар эканлиги ҳақида маълумот йўқ бўлса-да, улар кўринишидан машҳур Chevrolet Tracker, Chevrolet Captiva ва Chevrolet Malibu моделлари эканлигини тахмин қилиш мумкин.\nАйни пайтда Ўзбекистон бозорида Chevrolet Tracker нархи 190 млн. сўм(20 минг доллар)дан, Chevrolet Malibuʼники эса 278 млн. сўм(29,2 минг доллар)дан бошланади.\nРоссия ҳудудида эса Ravon автомобиллари ўртача 100 минг рубль(1,5 минг доллар) туради.\nҲозирда Ravon Россияга кроссоверлар етказиб бермайди. РФда Ўзбекистонда ишлаб чиқарилган R2 (Chevrolet Spark), шунингдек, Nexia (Aveo) ва R4 (Cobalt) седанларини харид қилиш мумкин. Жорий йил сўнгигача Ravon ушбу давлатда 7 мингта янги автомобиль сотишни режалаштираётган бўлса, келгуси йилда бу миқдорни 22 минг донагача етказмоқчи.


27 ноябр 2021, Тошкент вақти: 06:59\nВирус манбасига ишора қилувчи тўғридан-тўғри далиллар қисман Хитойнинг зарур маълумотларни тақдим этишдан бош тортгани сабабли топилмади.\nАҚШ разведка идоралари CОVID-19 пандемиясига сабаб бўлган коронавирус манбасини аниқлай олмади.\nБу ҳақда Америка разведкасининг жума куни очиқлаган ҳисоботида айтилади.\nБаъзи таҳлилчилар одамнинг ёввойи ҳайвон - вирус ташувчиси билан алоқа қилиш натижасида ушбу вирус билан табиий инфекция версиясига мойил демоқда.\nБошқалар, 2019 йилнинг кузида бир неча ходимлари пневмония билан касалланган Хитойнинг Ухан шаҳридаги Вирусология институти ходимларининг тасодифан ушбу вирусни юқтириш эҳтимоли кўпроқ деб ҳисоблашади.\nИккала версия ҳам шартли далилларга асосланган, вирус манбасига ишора қилувчи тўғридан-тўғри далиллар қисман Хитойнинг зарур маълумотларни тақдим этишдан бош тортгани сабабли топилмади.\nАҚШ президенти Жо Байден кўрсатмаси билан Америка разведкаси томонидан тайёрланган ҳисоботнинг умумий хулосаси август ойида эълон қилинган эди.\nМахфийликдан чиқарилган ҳужжатда аввал номаълум бўлган бир қанча тафсилотлар мавжуд.\nАмерикалик таҳлилчиларнинг фикрича, вирус биологик қурол сифатида яратилмаган, кўпчилик у генетик жиҳатдан ўзгартирилмаган деган хулосага келган.\nҲисоботда айтилишича, Ухан институти коронавирусларни кесиб ўтиш бўйича тажрибалар ўтказган, аммо CОVID-19 ни келтириб чиқарган коронавируснинг табиатини аниқлашнинг ҳеч қандай усули йўқ.\nАмериканинг тўртта разведка хизмати "паст ишонч" билан табиий келиб чиқиши ҳақидаги хулосага келди.\nРазведка хизматларидан бири лаборатория келиб чиқиши тўғрисида "ўртача ишонч" билан хулоса қилди.\nМутахассисларнинг таъкидлашича, янги вирусларнинг асл ташувчисини излаш одатда узоқ вақт талаб этади. Масалан, 2002 йилда Жануби-Шарқий Осиёда SARS тарқалишига сабаб бўлган коронавирус манбаи Юннан провинсиясидаги ғорда яшовчи ярасалар эканлиги фақат 2017-йилда аниқланган.


Невроген қовуқ синдроми » Тиббий психология – Расмий сайт\nЯнгиликлар » Энциклопедия » Невроген қовуқ синдроми\nНерв системаси зарарланиши сабабли қовуқда сийдик тўплаш ва чиқариш фаолиятининг бузилишига невроген қовуқ синдроми (НҚС) деб аталади. Физиологик нуқтаи назардан олганда, сийиш қовуқни ихтиёрий бўшатиш демакдир. Нерв системасининг қайси соҳаси зарарланишидан қатъи назар, агар у қовуқ функциясининг бузилиши билан намоён бўлса, “невроген қовуқ синдроми” атамаси қўлланилади. Демак, невроген қовуқ синдроми – бир қанча неврологик касалликларнинг клиник синдроми сифатида намоён бўлувчи йиғма атама.\nЭтиологияси. НҚС кўп этиологияли синдром. Марказий, периферик ҳамда вегетатив нерв системаларининг турли соҳалари патологияларида НҚС ривожланади.\nНевроген қовуқ синдромининг асосий сабаблари.\nПериферик вегетатив етишмовчилик (ПВЕ) – турли касалликларда қовуқни иннервация қилувчи вегетатив йўлларнинг зарарланиши сабабли ривожланадиган невропатиялар. Масалан, диабетик, инфекцион-токсик, идиопатик вегетатив невропатиялар ва ҳ.к.\nСпинал касалликлар – миелит, интрамедулляр ўсмалар, от думи ўсмалари, спинал инсулт ва жароҳатлар, тарқоқ склероз, tabes dorsalis, спинал аномалиялар, орқа мияни сиқиб қўювчи диск чурралари ва шу каби бошқа спинал патологиялар. Орқа мия касалликларида невроген қовуқ синдроми кўп учрайди.\nДиэнцефал ва мезенцефал соҳалар касалликлари – энцефалит, ўсма, артериовеноз малформация, нейроэндокрин касалликлар, травматик жароҳатлар ва ҳ.к.\nБош мия катта ярим шарлари пўстлоғи ва пўстлоғости тузилмалари касалликлари – парацентрал соҳа ўсмалари ва жароҳатлари, олдинги бириктирувчи артерия аневризмалари, диффуз кечувчи кортикал атрофиялар (Алсхаймер касаллиги, Пик касаллиги, сенил деменция, олигофрения), Паркинсонизм, психоорганик синдромлар, эпилептик хуружлар, токсик ва метаболик энцефалопатиялар, оғир гидроцефалия, икки томонлама инсултлар ва ҳ.к.\nКлиникаси. Қовуқда сийдик тўпланиши ва чиқарилишининг турли хил бузилишлари мавжуд. Уларнинг қай тарзда намоён бўлиши патологик жараённинг қайси соҳада жойлашганига кўп жиҳатдан боғлиқ. Тўсатдан пайдо бўлган спинал патологияларда (спинал инсулт, травма, ўткир миелит) орқа миянинг қайси соҳаси зарарланишидан қатъи назар сийдик тутилиши ривожланади. Спинал шок (диашиз) вужудга келиши билан кечадиган ушбу ургент ҳолатларда мускуллар атонияси, арефлексия ва анестезия ҳам кузатилади.\nСийдик тутилиши орқа миянинг бўйин ва кўкрак қисмининг кўндаланг зарарланишларида ҳар доим учрайди. Бу ҳолат сийишнинг марказий типда бузилиши деб аталади. Чунки сийишни рефлектор тарзда бевосита амалга оширувчи спинал ва церебрал марказлар орасида икки томонлама алоқа бутунлай узилади. Натижада сийишни марказ томондан бошқариш издан чиқади ва қовуқда сийдик тўпланиб қолади. Бундай беморларда сийишга қистов пайдо бўлмайди, қовуқда сийдик тўпланганини сезишмайди, ихтиёрий тарзда сия олишмайди, сийдириш учун қўйилган катетерни ҳам сезишмайди. Қовуқ сийдикка тўлган сайин у катталашиб боради ва сфинктерлар очила бошлайди. Бунинг натижасида сийдик камкамдан ташқарига томчилаб чиқиб туради. Бу ҳолат пародоксал ишурия (ischuria parodoxa) деб аталади. Агар беморни катетер ёрдамида сийдирмаса, қовуқ жуда катталашиб кетади ва киндиккача боради. Бундай беморлар бирданига сийиб юбориши ҳам мумкин, яъни қовуқ автоном тарзда ишлаб кетса. Бироқ шунда ҳам қовуқ тўла бўшамайди.\nБош мия ва орқа мияда жойлашган вегетатив марказларни ўзаро боғловчи йўллар зарарланса, сийишга императив қистовлар синдроми ривожланади. Уларда қовуқ сийдикка тўлиб улгурмасдан, сийишга қистовлар кузатилаверади. Сийишга бўлган қистовни бемор ихтиёрий тарзда ушлаб тура олмайди. У, албатта, қовуқни бўшатишга мажбур. Шу боис бу ҳолат “сийишга императив қистов” деб аталади. Гўёки қовуқ “мени тезроқ бўшат” деб ўз эгасига буйруқ бераяпти. Бундай беморда қовуқдаги сийдик миқдори 100-200 мл га етмасдан сийиш қистови тутади. Агар соғлом одам бир кунда ўртача 6 маротаба сийишга қатнаса, улар кунига 15–20 маротаба қатнашади.\nҚовуқнинг сийдикка тўпланишига нисбатан реакциясига қараб, қуйидаги физиологик ва патологик ҳолатлар фарқланади.\nНорморефлектор қовуқ – қовуқдаги сийдик миқдори 200-400 мл га етганда сийиш рефлекси юзага келади. Бу ҳолат соғлом одамлар учун хос.\nГиперрефлектор қовуқ – қовуқдаги сийдик миқдори 100-200 мл га етмасдан сийиш рефлекси юзага келаверадиган ҳолат. Бу ҳолат спинал ва церебрал марказларни ўзаро боғловчи йўллар зарарланганда кузатилади. Масалан, орқа миянинг бўйин ва кўкрак сегментлари зарарланганда (интрамедуляр ўсмалар, тарқоқ склероз ва ҳ.к.) сийишга тез-тез қистовлар юзага келади.\nГипорефлектор қовуқ – қовуқдаги сийдик миқдори 400 мл дан ошиб кетса ҳам сийиш рефлекси пайдо бўлмайдиган ҳолат. Бу ҳолат детрузорни иннервация қилувчи парасимпатик спинал марказлар (S2–S4), от думи, чаноқ нервлари ва чигаллари зарарланганда кузатилади.\nПериферик вегетатив етишмовчилик билан намоён бўладиган турли наслий касалликлар ҳам гипорефлектор қовуқ синдромини юзага келтиради. Бу синдром қандли диабетнинг оғир турларида ҳам ривожланади. Демак, сийдикни қовуқдан ҳайдаб чиқарувчи детрузор мускулларнинг қисқариш фаолияти издан чиқса, гипорефлектор қовуқ синдроми кучаяди. Детрузорнинг гипотонияси сабабли бундай беморлар абдоминал мускулларнинг қисқариши ҳисобига сияди, холос. Улар баъзида қовуқнинг устига мушти билан босиб ҳам сийишга уринишади.\nАрефлектор қовуқ – спинал диашизни юзага келтирувчи ўткир спинал касалликларда ривожланадиган ҳолат. Гипорефлектор қовуқни юзага келтирувчи барча патологик ҳолатлар арефлектор қовуқ синдромини ҳам юзага келтиради. Бу, айниқса, оғир касалликларда кузатилади. Арефлектор қовуқ синдроми жуда оғир ҳолат бўлиб, беморда сийишга бўлган рефлекс бутунлай сўнади, қовуқ сийдикка тўлиб катталашиб кетади, қовуқ атонияси юзага келади. Кўп ўтмасдан қовуқ девори яллиғланиб, унда склеротик ўзгаришлар ривожланади, қовуқнинг эластиклик хусусияти пасайиб бужмайиб қолади. Бундай беморларда йирингли цистит ривожланиб, сепсис хавфи пайдо бўлади. Умуман олганда, қовуқнинг сийдик ҳайдаш функциясининг бузилиши – урогенитал инфекциялар манбаидир.\nПатологик жараён орқа миянинг симпатик марказлари соҳасида (L1–L3) жойлашса, сийдик тута олмаслик ривожланади. Чунки бунда сийдик чиқишини ушлаб турувчи ички сфинктер зарарланади. Қовуқда сийдик тўпланмасдан ташқарига томчилаб чиқиб туради. Беморнинг қовуғи доимо бўш бўлади. Бу ҳолат сийдикни ҳақиқий ушлаб тура олмаслик деб аталади. Ушбу синдром спинал инсулт ва жароҳатлар, от думи ўсмалари, спинал аномалиялар, вегетатив невропатиялар ва шу каби бир қатор спинал касалликларда ривожланади.\nҚовуқнинг невроген дисфункцияси болаларда ҳам кўп учрайди. Қовуқнинг марказий ва периферик иннервацияси морфофункционал жиҳатдан етилмай қолиши ёки унинг кечикиб ривожланиши болаларда қовуқ дисфункциясини юзага келтиради. Асосан, сийдик ушлай олмаслик билан намоён бўладиган бу ҳолатлар баъзида балоғат ёшигача сақланиб қолади.\nНҚС нинг яна бир сабаби – бу бош мия касалликлари. Оғир церебрал касалликлар сабабли ривожланган НҚС да қовуққа тўпланган сийдикни ушлаб тура олмаслик кузатилади. Қовуқ сийдикка тўлмасдан туриб сийиш қистови тутади, бемор уни ихтиёрий равишда ушлаб тура олмайди. Бунинг сабаби – қовуқ функциясини ихтиёрий, яъни онгли тарзда бошқарадиган церебрал марказлар ишининг издан чиқишидир. Чунки церебрал марказларнинг спинал марказларни тормозлаб туриш функцияси бузилади. Бундай беморлар ҳожатхонага боришга ҳам улгурмай қолишади. Церебрал атрофия қанча кучли ифодаланган бўлса, сийдик ушлаб тура олмаслик ҳам шунча яққол намоён бўлади. Бу ҳолат, айниқса, пешона бўлаги зарарланишларида кўп кузатилади. Церебрал атрофия билан кечадиган касалликларга Алсхаймер ва Пик касаллиги, фронтотемпорал деменция ва Паркинсон касалликларини мисол қилиб келтириш мумкин.\nТашхис. НҚС ташхисини қўйиш унчалик қийинчилик туғдирмайди. Асосий муаммо ушбу синдромни юзага келтирган сабабни аниқлаш ва топик ташхисни қўйиш билан боғлиқ.\nСийиш бузилишлари қачон ва нимадан кейин пайдо бўлганлиги ҳамда қай тарзда намоён бўлишини сўраб-суриштириш.\nБеморнинг болалик давридан бошлаб ҳаёт анамнезини ўрганиш.\nНеврологик касалликлар мавжудлиги ва уларнинг қовуқ дисфункцияси билан боғлиқлик даражасини аниқлаш.\nУрологик касалликларни инкор қилиш.\nАногенитал соҳа сезгирлиги, анал ва булбокаверноз рефлексларни текшириш.\nЦистометрия – қовуқнинг ички босимини ўлчаш. Бунинг учун катетер орқали қовуққа катта миқдорда сув юборилади ва унинг босими манометр ёрдамида ўлчаб борилади.\nЭкскретор урография, радиоизотоп ренография, цистоскопия, урофлоуметрия текширувлари.\nСийишда иштирок этувчи мускулларни ЭМГ ёрдамида текшириш.\nДавоси. Даволашдан асосий мақсад – қовуқнинг сийдик тўплаш ва уни чиқариш функциясини тиклаш ҳамда НҚС ни юзага келтирган асосий касалликни бартараф этиш.\nСийдик тута олмаслик ва императив қистовларда қуйидаги дорилар тавсия этилади.\nДриптан 5 мг кунига 2-4 маҳал, спазмекс 15 мг кунига 2 маҳал, пропантелин 30 мг кунига 4 маҳал, детрузитол 2 мг кунига 2 маҳал, оксибутин 5 мг кунига 2-3 маҳал, толтеродин 2 мг кунига 2 маҳал, метантелин 50 мг кунига 4 маҳал, амитриптилин 25 мг кунига 3-4 маҳал, имипрамин 25 мг кунига 3-4 маҳал ичишга буюрилади.\nСийдик тутилиб қолишида қуйидаги дорилар тавсия этилади.\nКалций антагонистлари – нифидепин 10 мг (2-3 маҳал), теродилин 12,5 мг (2-3 маҳал);\nМиорелаксантлар – мидокалм 50 мг (2-4 маҳал), баклофен 5 мг (2-4 махал), сирдалуд 2 мг (3-4 маҳал).\nАнтихолинэстераз дорилар – калимин 60 мг (2-3 маҳал), прозерин 15 мг (2-3 маҳал), нейромидин 20 мг (2-3 маҳал).\nСийдик тутилиб қолишларида қориннинг пастки қисмига мушт билан босиш (Креде усули) ҳам мумкин. Агар бу усуллар ёрдам бермаса, бемор катетер билан сийдирилади. Катетерни ҳар доим қўйиб қўйиш сийиш рефлексини издан чиқаради. Шунинг учун катетерни зарур пайтда ишлатиш лозим. Қовуқда қолган сийдик миқдори 100 мл дан ошмаслиги керак. НҚС нинг атоник турларида электростимуляция қўлланилади. Беморни даволашда, албатта уролог маслаҳати зарур. Урогенитал инфекцияларнинг олдини олиш учун уросептиклар ҳам тавсия этилади. Баъзида хирургик даволаш усуллари (сакрал ризотомия, периферик денервация, цистотомия) ўтказишга тўғри келади.\nПрогноз. НҚС ни келтириб чиқарган касаллик тури, оғирлик даражаси ва иккиламчи асоратларга боғлиқ.\nҚўшилган: 21:35 / 16-04-2021 Ўқилди: 53


hidoyat.uz – “Мовароуннаҳр” нашриётининг сайти - Маънавий таҳдидлар ва миссионерлик\nМаънавий таҳдидлар ва миссионерлик\nКейинги йилларда юртдошларимизни бузғунчилик, қўпорувчилик, сохта тариқатчилик, миссионерлик сингари гуруҳлар фитнасидан огоҳлантириш ниятида бир қанча китоблар чоп қилинмоқда. Бу асарлар халқимиз, айниқса, ёшларимиз учун муҳим аҳамият касб этади.\n2011 йили “Мовароуннаҳр” нашриётида тайёрланган «Маънавий таҳдидлар: миссионерлик ва прозелитизм (моҳияти, келиб чиқиши, шакллари, муаммолар)» китобининг ҳам бу борадаги аҳамияти катта. Китоб Ўзбекистон Республикаси Фан ва технологиялар тараққиётини мувофиқлаштириш қўмитасининг гранти асосида чоп этилган. Уни Имом Бухорий халқаро маркази директори ўринбосари, фалсафа фанлари доктори Бахтиёр Тўраев бошчилигида ижодий гуруҳ, ушбу соҳанинг етук мутахассислари тайёрлашган.\nАсар оммабоп тилда ёзилган, унга кўп китобхонларни қизиқтирган маълумотлар жамланган. Биринчи бобда мамлакатимизда давлат ва дин муносабатлари борасида олиб борилаётган демократик ўзгаришларнинг моҳияти ҳамда диний маърифатни юксалтириш соҳасида эришилаётган ютуқлар ва диний сиёсатнинг ҳуқуқий асослари таҳлил этилган. Ушбу бобнинг кейинги қисмида диний қадриятлар маънавиятимизнинг ажралмас бўлаги экани, унга қарши қаратилган таҳдидлар батафсил таърифлаб берилган.\nНавбатдаги бобда маънавий ҳужумларнинг турлари, шакллари ва унинг асосий йўналишлари ҳақида маълумотлар ўзига хос тарзда илмий тасниф қилинган. Жумладан, бундай келтирилади: “Бузғунчилар, миссионерлар ...жамият ҳаётининг барча жабҳаларига путур етказиши, жамият бошқарувида тартибсизлик ва парокандаликни вужудга келтириши, ижтимоий кучларни бир-бирига қарама-қарши гуруҳларга ажратиб ташлаши, ижтимоий қатламлар, миллатлар, динлар ва конфессиялараро зиддиятларни туғдириши, мамлакатнинг ижтимоий барқарорлигини бутунлай издан чиқариши мумкин”. Шу бобнинг иккинчи қисмида маънавий таҳдидларнинг алоҳида бир тури – миссионерлик ва прозелитизм ҳақида ҳам маълумот берилади. Бобнинг учинчи қисмида эса миссионерликнинг вужудга келиши, ривожланиш тарихи ҳамда уларнинг Ўзбекистон ва Марказий Осиёдаги фаолияти таҳлил қилинган.\nМиссионерликнинг тарғибот воситалари, усулларини ёритишга бағишланган бобда уларнинг таъсир этиш усуллари, қўлланмаси, молиявий манбалари, тарғибот йўналишлари, салбий оқибатлари ҳақида маълумотлар келтирилиб, уларга қарши кураш борасидаги муаммолар таҳлил қилинган.\nМиссионерликка қарши курашнинг маънавий-маърифий ва ҳуқуқий асослари батафсил ёритилган бобда ёшларни уларнинг чангалидан асрашда сиёсий маданиятнинг ўрни, миссионерларнинг эътиқод эркинлиги асосларини қандай бузаётгани ҳақида асосли далиллар келтирилган. Бундан ташқари, миссионерликка қарши курашда маҳалла, давлат ва жамоат ташкилотларининг ўрни ҳам тўғри кўрсатиб берилган. Ушбу бобда асосли таъкидланганидек: “...инсоннинг фикрлаш, виждон, дин ва эътиқод эркинлиги ҳуқуқини рағбатлантириш, ҳимоя қилиш ҳамда дин ва эътиқод асосидаги нафрат, тоқатсизлик ва камситишларнинг барча шаклларига қарши саъй-ҳаракатларни кучайтириш лозим”. Бу бобда келтирилган маълумотлар ҳам тарғиботчиларимиз учун катта ёрдам беради, деб ўйлаймиз.\nКитобни миссионерлик таҳдидига қарши курашда асқотадиган амалий тажрибалар ҳақидаги, глобаллашув шароитида миссионерликка қарши курашда замонавий ахборот-технология ютуқларидан фойдаланиш имкониятларига доир амалий тавсиялар билан янада бойитиш ҳам мумкин эди. Китоб охирида матнда учрайдиган айрим илмий атамаларнинг маъноларини қисқа ва оммабоп изоҳловчи луғат берилса, янада қизиқарлироқ бўларди. Аммо унинг ҳажми ва адади чеклангани бунга имкон бермаган кўринади. Бу китоб республикамиз кутубхоналари, маънавият ва маърифат марказлари, маҳаллалар ва ўқув юртларидан кенгроқ жой олса, яхши бўларди. Шу сабабли уни муайян даражада қайта ишлаб, янада кенгайтириб нашр этиш мақсадга мувофиқдир.\nТинчликни сақлаш, виждон эркинлиги, инсон ҳуқуқларини таъминлаш учун миллатлараро тотувлик, диний бағрикенгликни асрашимиз керак. “Маънавий таҳдидлар: миссионерлик ва прозелитизм (келиб чиқиш шакллари, муаммолар)” китоби бу борада ҳар жиҳатдан фойдали бўлиши шубҳасиз.\n(“Ўзбекистон адабиёти ва санъати” газетасининг 2012 йил 5-сонидан қисқартириб олинди)\n1975 марта ўқилган.


Rost24 - Америка таҳлилчиларини ҳам лол қолдирган "арвоҳ" котиб – Забиҳуллоҳ Мужоҳид\nЗабиҳуллоҳ Мужоҳид битта одам бўлиши мумкин эмас ... Ҳеч ким оммавий ахборот воситаларининг шунча чақириғини қабул қила олмайди.\nНега 2021 йилгача у оммага кўриниш бермаган?\nЗабуҳуллоҳ Мужоҳид 1978 йилда Пактия вилоятининг Гардез туманида туғилган, у илк маълумотни Афғонистоннинг турли шаҳарларидан, кейинчалик, Покистоннинг Дарул Улоом Ҳаққониясидан Исломий семинарияларда олган, у ерда ислом ҳуқуқшунослиги бўйича ўқиган ва бу соҳада турли илмий мақолалар ёзган.\nДарул Улоом Ҳаққония (Покистон)\nУ 16 ёшида жанг қилишни бошлаган ва кейинчалик толиблар журналида дари тилида ёзувчи бўлиб, пашто ва дари тилларида толиблар радиосининг бошловчиси бўлган.\n“Ҳайратон – Мозори Шариф” темир йўли “Ҳайратон” станциясида Ўзбекистон Республикаси Президентининг Афғонистон бўйича махсус вакили Исматулла Иргашев, Сурхондарё вилояти ҳокими Тўра Боболов, Афғонистон муваққат ҳукумати расмий вакили Забиҳуллоҳ Мужоҳид, Балх вилояти губернатори Қудратилло Aбу Ҳамза ва бошқа расмийлар иштирокида инсонпарварлик ёрдамини топшириш маросимида.\nЗабиҳуллоҳ – унинг ҳақиқий исми, аммо «Мужоҳид» ҳаракат раҳбарлари томонидан танланган исм. Мужоҳид ўзининг бутун умрини «Толибон» ҳаракати учун хизмат қилишга бағишлаган. Лекин у доимо ўзини сир тутган ва бу унга ҳамма жойда эркин ҳаракатланиш имконини берган.\nУ журналистлар билан мунтазам мулоқот қилар ва Толибон номидан уяли телефон қўнғироқлари, СМС-хабарлар, электрон почта, Твиттер ва исломий веб-сайтларга жойлаштириш орқали гапирар эди. Мужоҳид 2007 йил январь ойида Толибон матбуот котиби Муҳаммад Ҳаниф ҳибсга олингандан сўнг унинг ўрнига ушбу лавозимга тайинланган.\n«Мен узоқ вақт Кобулда, ҳамманинг буруни остида яшадим. Бутун мамлакат бўйлаб бемалол айланиб юрдим.\nШунингдек, толиблар ўз ҳаракатларини амалга оширган фронт чизиғигача долзарб маълумотларни ўз қўлим билан олишга муваффақ бўлдим. Бу бизнинг рақибларимиз учун жуда ҳайратланарли эди”, дейди у Эхпресс Трибуне нашрига берган интервьюсида. «Улар (АҚШ ва Афғон миллий кучлари) мени йўқ деб ўйлашарди, – дейди Забиҳулла Мужоҳид. – Мен уларнинг босқинлари ва мени қўлга олишга бўлган уринишларидан кўп марта қочиб қутулдим, улар Забиҳуллоҳни ҳақиқий одам эмас, балки уйдирма, деб ўйлашди. Шундай бўлса-да, мен Афғонистон бўйлаб бемалол ҳаракат қила олдим. Ўйлайманки, бу тушунча бунга ёрдам берди”, деб тушунтирди у.\n2009 йилнинг бошида CNN мухбири Ник Робертсон Мужоҳиддан интервью олади, аммо Мужоҳид мухбир билан телевизор камераси ёнида орқаси билан суҳбатлашган. Робертсон бу одамни 30 ёшга яқин, соқолли ва бўйи 6 футдан (1,8 м) бироз баланд деб таърифлаган. 2009 йил май ойида CNN телеканалига интервью берилганидан сўнг, журналистлар билан уяли телефон орқали гаплашган Забиҳулла Мужоҳид суҳбатдошни ёлғончи, деб даъво қилишди. Бир разведка таҳлилчисининг айтишича, CNN билан суҳбатлашган одам, «Мужоҳид» бўлиб ишлаётган бир нечта одамлардан бири, лекин унинг раҳбарлари интервьюдан норози бўлгани учун бу одам тан олинмаган. Таҳлилчи шундай деди: «Забиуллоҳ Мужоҳид битта одам бўлиши мумкин эмас ... Ҳеч ким оммавий ахборот воситаларининг шунча чақириғини қабул қила олмайди».\nАмерика Қўшма Штатлари Мужоҳидни топиш учун кўп миқдорда пул тикади ва тинимсиз тинтув ўтказади. Бироқ «Толибон»нинг содиқ вакилини қўлга туширишнинг уддасидан чиқа олишмаган.\n«Лекин мен ҳеч қачон кетмаганман ёки Афғонистондан қочишга ҳаракат қилмаганман».\nЗабиҳуллоҳ Мужоҳид оиласи ҳақидаги маълумотларни қуйидагича очиқлайди: «Менинг иккита ўғлим ва иккита қизим бор. Менинг каттам Ҳидоятуллоҳ йигирма ёшда. Кейингиси Муҳаммад, ўн ёшда. Менинг қизларим жуда ёш - навбати билан беш ва уч ёшда».\nЗабиҳулла 2021 йилнинг 17 августида илк бор оммага кўриниш берди ва маҳаллий ва халқаро оммавий ахборот воситалари жамоаларининг саволларига жавоб берди. У пушту ва дарий форс тилларини, ижтимоий тармоқлар ва интернетни жуда яхши билади. Матбуот котиби қандай қилиб шунча ишга улгуришини, бу ишнинг табиати туфайли етарли даражада ухлай олмаслиги ёки овқатланмаган пайтлар бўлгани, «Толибон» қўмондонлари билан мувофиқлаштириш, бу – телефонларга жавоб бериш ва оммавий ахборот воситаларига маълумот бериш каби туну кун иш графигига амал қилиши билан изоҳлайди.\n«Мен ўзимни бу ишга бағишладим», дейди Афғонистон Ислом Амирлиги матбуот котиби.\nТег: Афғонистон Матбуот котиби Забуҳуллоҳ Мужоҳид Толибон


Ҳалол касб - Hidoyat.uz\nАсосий саҳифа Мақолалар Ҳалол касб\nЧоп этилди Iyul 1, 2019 Ҳалол касбda fikr bildirishni o'chirish\nДинимизда одам боласининг умр йўли бошидан охиригача шу қадар чиройли кўрсатиб берилганки, ҳар қандай соғлом табиатли инсон бу кўрсатмаларга амал қилса, ҳеч қандай танглик ва шармандаликларга рўпара бўлмайди, балки дунёда ҳам, турмуши фаровон, ризқи мўл, обрўси баланд бўлиб, охиратда ҳам, юксак мақомларга эришади. Ана шундай кўрсатмаларнинг бири – ҳалол касбдир.\nИслом динида доимо ҳалол касбга тарғиб қилинади. Танбаллик, дангасалик, ишёқмаслик каби жамиятга зарар келтирувчи иллатларга йўл қўйилмайди. Ҳатто дунёвий ишлардан тўла ажраб чиқиб, на ўзига ва на қарамоғидаги оиласига қарамай бутунлай ибодатга ажралиб чиқишга рухсат берилмайди. Балки ҳалол касбнинг ўзи ҳам ибодат даражасидаги амаллардан саналади. Ҳалол ризқ йўлида қилинадиган саъю-ҳаракатлар учун улкан савоблар ваъда қилинган.\nАбу Ҳурайра (розияллоҳу анҳу)дан ривоят қилинади: Расулуллоҳ (соллалоҳу алайҳи ва саллам) айтадилар: “Бир динор Аллоҳ йўлида нафақа қилдинг, бир динор қул озод қилишга сарфладинг, бир динор мискинга садақа қилдинг, бир динор аҳлингга нафақа қилдинг. Буларнинг ичида ажри улуғроғи аҳлингга нафақа қилганингдир” (Имом Муслим ривояти).\nАбдуллоҳ ибн Амр (розияллоҳу анҳу)дан ривоят қилинган ҳадисда эса: “Киши ўз қарамоғидагини ташлаб қўйиши гуноҳкор бўлишига кифоя қилади”, дейилган (Абу Довуд ривояти).\nШунингдек деҳқончилик, чорвачилик ва бошқа касб-ҳунарларга оид кўплаб ҳадиси шарифлар ривоят қилинганки, барчаси инсонни меҳнатга чорлайди. Пайғамбаримиз (соллаллоҳу алайҳи ва саллам) Умму Ҳоний (розияллоҳу анҳо)га: “Қўй боқ, чунки унда барака бор”, деганлар (Ибн Можа ривояти).\nДемак, инсон Худо ризқимни берар, деб танбаллик қилиб ётмасдан ҳаракат қилиб, ўзига, оиласига, жамиятга фойда келтириши зарур экан. Ойша (розияллоҳу анҳо)дан ривоят қилинади. Расулуллоҳ (соллаллоҳу алайҳи ва саллам): “Киши ейдиган нарсаларнинг энг покизароғи ўз қўли билан касб қилганидандир”, дедилар (Абу Довуд ривояти).\nБанда ҳалол меҳнат қилиб, аҳли-аёлимнинг нафақаси зиммамдаги вожиб амал, деб ихлос билан бозорга қадам қўйиб кириб борар экан, Расулуллоҳ (соллаллоҳу алайҳи ва саллам) таълим берган қуйидаги дуони ўқиши талаб этилади. Бинобарин, бунда дуо қилувчи кўплаб фойдалар бор. Умар ибн Хаттоб (розияллоҳу анҳу)дан ривоят қилинган ҳадисда Пайғамбаримиз (соллаллоҳу алайҳи ва саллам) бундай дедилар: “Кимки бозорга кириб, “Ла илаҳа иллаллоҳу, ваҳдаҳу ла шарика лаҳу, лаҳул мулку ва лаҳул ҳамду, йуҳйи ва юмиту ва ҳува ҳайюл ла ямуту биядиҳил хойру ва ҳува ала кулли шайъин қодир” , деса Аллоҳ унга минг-минг яхшиликлар ёзади, минг-минг хатосиини ўчиради, уни минг-минг даражага кўтаради” (Имом Термизий ривояти).\nШунингдек, ризқни берувчи Аллоҳ эканлигига ҳеч қандай шубҳа қилмайди. Ризқни қанча миқдорда бериш Аллоҳ таолога ҳавола, банданинг вазифаси эса ҳаракат қилиш бўлади. Бу ҳақда Аллоҳ таоло бундай марҳамат қилади: Айтинг: «Албатта, Раббим бандаларидан Ўзи хоҳлаганига ризқни кенг қилур ва (Ўзи хоҳлаганига ризқни) танг қилур. Бирор нарсани (муҳтожларга холис) эҳсон қилсангиз, бас, (Аллоҳ) унинг ўрнини тўлдирур. У ризқлантирувчиларнинг яхшисидир» (Сабаъ, 39).\nБиз ниятимизни тўғри қилиб, Аллоҳ таолодан сўраб ҳалол касбу-ҳунар қилсак, берган ризқига шукрона қилсак, иншооллоҳ, турмушимиз янада фаровон бўлади.\nАсака туманидаги “Холид ибн Валид” жоме масжиди ходими\nКибрнинг даражалари ва турлари


Одам ҳаёти давомида бўлиб ўтган воқеаларга назар солса унда ўзига яраша кўпгина мўжиза ва ҳикматларни кўриши мумкин. Бир қанча кимсалар дунёдаги воқеаларни тасодиф деб қабул қилишади. Шу сабабли улар воқеалардаги мўжиза ва ҳикматларни кўра олмайдилар. Аллоҳнинг сифатларини билмаган одам У Зотнинг дуою илтижоларни эшитувчи, уларни қабул қилувчи эканлигини билмайди. Дуо қилса ҳам уларни қабул бўлишига шубҳа билан қарайди. Мўмин киши дуо қилган вақт Аллоҳ уни эшитиб турганини, дуоларини ҳам Ўзи истаган вақт қабул қилишини, воқеа-ҳодисалар тасодифан эмас, Аллоҳнинг белгилаган тақдири асосида юз бераётганини билади. Шу сабабли дуолари қабул бўлмаса тушкунликка тушмайди. Аллоҳ таолонинг бандаларига берган қуйидаги хушхабари уларни бу ибодатда бардавом бўлишга чорлайди:\nАгар бандаларим сендан Мени сўрасалар, Мен, албатта, яқинман. Дуо қилгувчи дуо қилганда, ижобат қилурман. Бас, Менга ҳам ижобат қилсинлар ва иймон келтирсинлар. Шоядки, тўғри йўлни топсалар» («Бақара», 186).\nАллоҳ таоло бошқа оятларда: «Намл», 61-62 билдирган. Шу сабабли мўмин киши қилган дуоси албатта қабул бўлишини билади. Дуо қилувчи одам эгалик қилиши керак бўлган икки туйғу бор, бу Аллоҳга самимият билан юзланиш ва У Зотнинг дуоларни қабул қилувчи, эшитувчи эканлигига қалбан ишониш. Аллоҳга ишонч ва самимият билан юзланган одам албатта, дуолари натижасини кўради. Инсонни бир томчи сувдан яратган, оламни йўқдан бор қилган Зотга бандасининг дуосини қабул қилиш қийин эмас. Фақат Аллоҳ бандасининг дуосини Ўзи истаган вақт қабул қилади. Банда фақат сабр қилиши ва дуосининг қабулига ишониши зарур.\nУнутмаслик керакки дуонинг ижобати айнан дуода истгандек юзага чиқишида акс этмайди. Чунки аввал ҳам айтиб ўтганимиздек одам ўз зарарига дуо қилаётган бўлиши мумкин. Қуйидаги оят эса бунга мисол бўла олади:\n«Инсон яхшиликка дуо қилганидек, ёмонликка ҳам дуо қилур. Инсон шошқалоқ бўлгандир» («Исро»,11).


"Истиқлол" бу ( кўтарилиш, қаддини ростлаш, ўсиш, юқори жойга эришиш) — ҳар бир инсон, жамоа, давлат, миллатнинг ривожланиши учун зарур эркинлик шартлари. "Истиқлол" сўзи "мустақиллик" сўзига нисбатан бирламчидир. "Истиқлол" сўзи "бошқаларга тобеъ бўлмай ўз эрки билан яшаш, ўзини ўзи идора қилиш, эркинлик" маъносини билдиради.\nЎзбекистон 1991 йили 31 августда ўз истиқлолини қўлга киритиб, жаҳон майдонига чиқиб, қаддини ростлади. Истиқлолининг барча маъноларини амалга ошириб бўлганидан кейингина мустақилликка тўла эришиши мумкин. Мустақиллик тушунчаси кўпинча сиёсий мустақиллик маъносида қўлланилади. Истиқлолга эришган кўпгина давлатлар ҳали иқтисодий жиҳатдан қарамликдан тамоман қутила олмаган бўлиши мумкин. Истиқлол сўзи бошқаларга тобеъ бўлмай, ўз эрки билан яшаш, ўзини-ўзи идора қилиш, эркинлик маъносини билдиради. Мустақиллик эса ихтиёри ўзида бўлган, тобеъ эмаслик, қарам эмас¬лик, ўзганинг ёрдамисиз ва раҳномолигисиз ўз масалаларини ҳал қила оладиган, ўзича эркин фикр юритиб, кун кечира оладиган, деган маъноларни биддиради. Истиқлол ўзаро ҳурмат, бири-бирини тан олиш, бири-бирини қадрлаш асосида мамлакат фуқаррларининг ўзаро муносабатида ҳам, жаҳон давлатлари ўртасидаги алоқаларда ҳам ана шу умуминсоний қадриятларга таяниши, ана шу умумий мезонлар асо¬сида яшаш демакдир. Мустақиллик — жамиятдан ажралмаган ҳолда дунё муаммолари ва ўз тақдири билан боғлиқ бўлган истиқбол ҳақида ўйлашдир. Истиқлол — эркин дунёқараш, эркин тафаккурга суяниб яшаш салоҳияти.\nМустақиллик азалдан инсониятнинг орзу-умидлари, армон ва изтиробларини ўзида мужассам этади. Дарҳақиқат, инсон табиатнинг гултожи сифатида ҳамиша озодлик ва ҳурриятга интилиб яшайди. У қалбида ўзини ҳамиша ҳар жиҳатдан эркин ҳис қилишга, тақликасиз турмуш кечиришга эҳтиёж сезади. Шунинг учун ҳам кишилик тарихи турли даврларда Ер шарининг барча минтақаларида озодлик учун курашнинг, шаклан турлича, моҳиятан ўхшаш бўлган ҳурриятга интилиш ҳодисаларини кўп кўрган.\nXX асрнинг интиҳосида дунёнинг қарийб учдан бир қисмида мисли кўрилмаган ҳодисалар содир бўлди. Со¬циализм деб аталгаи тоталитар тузум, коммунисток маф¬кура деб аталмиш зўравонлик ва тазйиққа асосланган маф¬кура таназзулга учради. Жаҳонга, Ер юзига ҳокими мутлоқликни даъво этган СССР жамият сифатида ҳам, дав¬лат сифатида ҳам жарга қулади. Унинг таркибига кирган иттифоқдош республикалар том маънодаги мустақиллик мақомини олишди.\nХўш, мустақилликнинг ўзи нима? Истиқлол нималарга асосланади ва унинг мазмун-моҳияти нималардан иборат?\nЭнг аввало шуни айтиш керакки, мустақиллик тенглик сари қўйилган биринчи қадамдир. Чунки, тенглик бўлмаган жойда кимдир кимгадир тобе бўлади. Мутелик бор жойда ҳукмронлик, ўзгалар ҳисобига яшаш каби иллатлар пайдо бўлади. Натижада биз сўнгги бир ярим аср мобайнида бошимиздан ўтказган мустамлакачилик дунёга келади. "Тенглик" сўзининг қудрати шундаки, у одамларнинг ўзаро муносабатларидан тортиб, мамлакатлараро муносабатларгача ҳамма нарсани меъёр-мезонга солади, турли камситишлар ёки ортиқча таъзим-тавозега чек қўяди.\nИстиқлол бизга ўзлигимизни англатди. Инсон ўзининг инсонлигини қанчалик чуқур тушунса, яшашнинг мазмун-моҳиятини ҳам шунчалик чуқур англайди. Ўзлигини англаган киши оламнинг бор ранг-баранглиги билан бирга ҳаёт мазмунини, ўзининг шунчаки тириклик ва мавжудлик белгиси эмас, аксинча, табиатнинг бетакрор мўъжизаси эканлиги, шу аснода инсон қадру-қимматини тобора теранроқ англай бошлайди. Маърифатга муҳтожлигини, хурофот ва жаҳолат ҳаёт кушандаси, манкуртлик, ўзлигини ва оламни унутиш эканлигига тобо¬ра кўпроқ ишонади. Демак, бевосита ички бир даъват ва қувват билан маънавий етукликка, комилликка интилади. Бу — Истиқлолнинг мўъжизаси. Истиқлол ҳуррият деган сўзлар, бутун жозибаси билан бирга беқиёс қудратини, буюк ўзгартирувчилик мўъжизасини кўрсатмоқда. У дунёқарашларимизни тубдан ўзгартириб, фикримиз, тафаккуримизни бойитмоқда. Воқеалар ривожини бутун моҳияти билан англашни дуне¬га кенгроқ ва теранроқ назар билан қарашни, бу кўҳна оламда шўро тизимидан бошқа давлатлар тизими ҳам борлигини, бошқача яшаш ҳам мумкин эканлигини, коммунистик мафкурадан бўлак ҳаёт лаззатини, инсон қадр-қимматини ҳимоя қиладиган ўзга ғоялар ҳам мавжудлигини кўрсатиб берди. Зотан, Истиқлолнинг буюк моҳияти беқиёс қадрият эканлиги тушунилади. Мустамлакачиликнинг кишилик тарихидаги фожиаси — унинг инсонни мустақил фикрлашдек улкан иқгидоридан маҳрум этганида. Истиқлол ана шу фожианинг аччиқ мазмунини очиб берди. “Ўтиш даврида индивидуал ва ижтимоий онгни щзгарган воқеликка монанд равишда қайта шакиллантириш, тафккур тарзини тубдан ўзгартириш асосида турмуш тарзини ҳам ўзгартиришга эришиш юқоридаги мақсадларга хизмат қилади. Шу жараёнда миллий ўзликни ва ўз-ўзини англаган комил инсонлар шахси шаклланади.”\n.” Мустақил яшашга, мустақил фикрлашга, ўзтақдирини ўзи белгилашга, ўз ҳаётини ўзи изга солишга қодир одам зиддиятларни осонлик билан енгади, бу дунёнинг шиддатли муаммолар бўрони қаршисида довдираб қолмайди. Ана шу оддий ҳаётий ҳақиқатни давлат мустақиллигига ҳам қиёслаш мумкин.\nМустақиллик мустамлакачиликнинг ҳар қандай шаклини, у тақозо этадиган тўсиқлар ва зўравонликларни инкор этади. Айни пайтда мустақиллик жаҳон тараққиётининг илғор тажрибалари асосида ўз равнақининг ўзига хос тамойилларини ишлаб чиқиш билан бирга ягона замин, ягона макон тақдирини белгилашда ўзаро ҳамкорликнинг янги, сифат жиҳатидан юқори бўлган, умуминсоний манфаатларга мос келадиган андозаси асосида яшаш демақдир. Агар у ҳамкорлик, ўзаро ҳамжиҳатлик мамла¬катлараро, давлатлараро ва минтақалараро сиёсий, иқтисодий, ижтимоий муносабатларни қарор тотирмаса ўз қобиғида қолиб кетиши, миллий маҳдудлик доирасидан чиқолмаслиги мумкин. Шунинг учун ҳам истиқтолнинг ана шу ҳаёт тажрибасидан ўтган тамойиллари ҳамма вақг долзарб бўлиб қолаверади. Чунки у доимий равишда ривожланиб, ўз-ўзини бойитиб, такомиллаштириб, онг ва тафаккурни чархлаб борадиган воқелиқдир.\nМустақиллик — табиатан онгли яшаш, онгли муносабатни қарор топтириш мезони. Айни пайтда у ҳаракатларнинг, интилишлар ва қобилиятларнинг кучайишини тақозо этадиган ҳодисадир. Донишмандлар айтганидек, ҳар қандай фаоллик тамойиллари ҳаракатлар эркинлигига замин яратиши, унга суяниши керак. Акс ҳолда боқимандалик иллатлари сурункали касалликка айланади. Демак, ҳар қандай хатти-ҳаракат, ҳар қандай интилиш ўз-ўзидан бунёдкорлик, яратувчилик руҳи билан йўғрилган бўлиши даркор. Ана шунда эркинлик самарасиз, фаолиятсиз ҳодисага айланмайди.\nМустақиллик имкониятларини олдиндан пайқаган, мамлакат ижтимоий-сиёсий жараёнларининг боришини тўғри кузатиб, тўғри баҳолай билган Узбекистон иттифоқдошлари орасида биринчилардан бўлиб ўз мустақиллигини эълон қилди. 1991 йил 31 август куни қабул қилинган Ўзбекистон Республикасининг Давлат мустақиллиги тўғрисидаги Баёноти Узбекистон ҳукуматининг сиёсий йўлини тўла қонунлаштириб берди. Бу тарихий ҳужжатда қуйидаги хулосалар илгари сурилган эди:\n•\t• "Ўтмишдан сабоқ чиқариб ва ССР Иттифоқииинг сиё¬сий ҳамда ижтимоий ҳаётидаги ўзгаришларии эътиборга олиб,\n•\tХалқаро-ҳуқуқий ҳужжатларда қайд этилгап ўз тақ-дирини ўзи белгилаш ҳуқуқига асосланиб,\n•\tУзбекистон халқларининг тақдири учун бутун масъулиятни англаб,\n•\tшахснинг ҳуқуқ ва эркинликларининг, мустақил дав¬лат ўртасидаги чегаралараинг бузилмаслиги тўғрисидаги Хельсинки шартномаларига қатьий садоқатини баён этиб,\n•\tмиллати, линий эътиқоди ва ижтимоий мансублигидан қатьи назар, республика ҳудудида яшовчи ҳар бир кишининг муносиб ҳаёт ксчиришини, шаъни ва қадр-қимматини таъминлайдиган инсонпарвар демократик ҳуқуқий дав¬лат барпо этишга интилиб,\nu • Мустақиллик Декларациясини амалга ошира бориб, Узбекистон Совет Социалистик Республикаси Олий Кенгаши Ўзбекистонпипг давлат мустақиллигини ва озод суве¬рен давлат — Узбекистон Республикаси ташкил этилганлигини тантанали равишда эълон қилади.\nУзбекистон Республикасининг ўз таркибидаги Қорақалноғистон Республикаси билан бирга, ҳудуди бўлинмас ва дахлсиздир. Узбекистон Республикасининг бошқа давлатларга ҳудудий даъволари бўлмай, у ўз ҳудуди ва табиий бойликларига нисбатан олий ҳуқуқга эгадир". Янги жамиятнинг сиёсий ва давлат тузумини белгилар эканмиз, унда ҳар бир одамнинг сиёсий, иқтисодий, ижтимоий ва маънавий фаолияти учун етарли эрк берадиган шарт-шароитлар яратилмоғи керак. Сиёсий қурилма борасидаги вазифаларимиз, клсқача айтганда, қуйидагилардан иборат:\n-\tҳақиқий демократия қарор топ ар экан, унда рес¬публика аҳолисининг барча қатламлари манфаатлари, барча ижтимоий гурухларнинг миллий ва маданий ҳақ-ҳуқуқлари муҳофаза этилади;\n-\tУзбекистон Республикаси миллий давлат курилмасида ҳокимият учга ажратилади - қонунчилик, ижрочилик ва суд ҳокимиятига. Бу принципларга амая қилмасдан туриб, ҳеч қачон ҳуқуқий давлатга эришиб бўлмайди,\nИстиқлол йўли: муаммолар ва режалар // Узбекистон: миллий истиқлол, иқтисод, сиёсат, мафкура. Т. 1. - Т., 1996. - 15-6.\nЭнг муҳими, одамлар ҳукумат танлаган йулнинг тўғри ва ҳаққоний эканига тўла ишонч ҳосил қилдилар. Бу бизнинг энг катта ютуғимиздир. Иккинчидан, одамлар тафаккурида ўзгариш юз бермокда. Бу - тараққиётимиз гарови, катта имкониятдир. Энди ҳамма ran ана шу имкониятдан моҳирлик билан оқилона фойдаланишда қолган.\nИстиқлол имкониятларидан оқилона фойдаланайлик // Бунёд¬корлик йўлидан. Т. 4. - Т., 1996. - 149-6.\nДарҳақиқат, биз ижтимоий-сиёсий жараёнлар одамлар ҳаётини кескин тарзда бир ўзандан иккинчи ўзанга буриб юборган, ҳаётимиз бутунлай бошқача тус олган ва турмушимиз ўзгача мазмун касб этган мураккаб руҳий-маънавий ҳолатни бошдан кечиряпмиз. Йиллар мобайнида қотиб қолган тушунчаларимиз ўзгармоқда ва мудраб қолган онгимиз уйғонмоқда.\nМустақиллик, ҳуррият деган сўзлар бутун жозибаси билан бирга беқиёс қудратини, буюк ўзгартирувчилик мўъжизасини кўрсатмоқда. У дунёқарашларимизни тубдан ўзгартириб, фикримиз, тафаккуримизни бойитмоқда. Воқеалар ривожини бутун моҳияти билан англашни, дунёга кенгроқ ва тийракроқ назар билан қарашни, бу куҳна оламда шўро тузумидан бошқа адолатли тузумлар ҳам борлигини, бошқача яшаш ҳам мумкин эканлигинк, коммунистик мафкурадан бўлак ҳаёт лаззатини, инсон қадру қимматини ҳимоя қиладиган ўзга ғоялар ҳам мавжудлигини кўрсатиб берди. Зотан истиқлолнинг буюк моҳияти, беқиёс қадрияти ана шунда. Мустамлакачиликнинг кишилик та¬рихида андуҳ ва кулфатлар ёғдирган беқиёс фожиаси — унинг инсонни мустақил фикрлашдек улкан иқтидоридан маҳрум этганида. Мустақиллик аиа шу фожианинг аччиқ мазмунини очиб берди.\nИстиклол бизга ўзлигимизни англатди. Узини англаган худони англайди, ўзини таниган худони танийди. Худони англаш — оламни англаш, оламни тушуниш — одамни тушуниш, демакки, ҳаётнинг мазмунини идрок этиш демакдир. Инсон ўзини бутун моҳиятини, ўзининг инсонлигини қанчалик чуқур тушунса, яшаш мазмун моҳиятини ҳам шунчалик чуқур англайди. Ўзбекистон мустақиллик сари йўл олар экан, дастлабки кунларданоқ ўтмиш маданияти ва қадриятларини тиклаш, ноҳақ жабрланган инсонларнинг муборак номларини юзага чиқариш, миллий онгни ўстириш каби вазифаларни ўз олдимизга олий мақсад қилиб қўйдик. Ўзлигини англаган киши оламнинг бор ранг-баранглиги билан бирга ҳаёт мазмунини, ўзининг шунчаки тириклик ва мавжудлик белгиси эмас, аксинча, табиатнинг бетакрор мўьжизаси эканлигини, шу аснода иисон қадру қимматини тобора теранроқ англай бопшайди. Маърифатга муҳтожиигини, хурофот ва жаҳолат ҳаёт кушандаси, манқуртлик — ўзлигини ва оламни унутиш эканлигига тобора кўпроқ ишонади. Демак, бевосита ички бир даъват ва илоҳий қувват билан маънавий етукликка, комилликка интилади. Бу — истиқлолнинг яна бир мўъжизаси.\nАйни дамда истиқлол туфйли миллий ўзликни англаш масаласи хам рўёбга чиқмоқда. Миллий ўзликни англаш халқнинг ривожланиш йўналишини унинг халқаро миқёсда ўзаро ҳамкорлик ва бирдамлиги ҳамда умумий фуқаролик менталитетининг шаклланишида ҳамжиҳатликка йўналтиради. Миллий ўзликни англаш жараёни нафақат туб аҳол балки шу давлатда яшовчи турли миллат ва элатларни манфаатини хисобга олади. Истиқлол фалсафасида ўз аксини топган. Истиқлол фалсафаси — мустақил ривожланишни таъминлашга қаратилган ғоявий-назарий қарашлар тизими. У истибдод мафкураси ва амалиётига қарши, озодликка интилиш зарурати туфайли пайдо бўлади. Миллий Истиқлол фалсафаси Ўзбекистонда яшовчи барча миллат ва элат вакилларининг туб манфаатларини, халқимизнинг асрлар мобайнида интилиб келган орзу идеалларини, олийжаноб мақсад муддаоларини ўзида мужассам этади. Халқимиз асрлар мобайнида эзгу ният қилиб келган мустақилликни сақлаш ва мустаҳкамлаш Узбекистон ҳар бир фуқаросининг муқаддас бурчидир. Бунинг учун барча бир ёқадан бош чиқариб, муқаддас она-Ватаннинг ҳаётий манфаатларини юракдан ҳис этган ҳолда уларни рўёбга чиқариш учун фаол ҳаракат қилиши, курашиши зарур. Бу жараён халқимизнинг ман¬фаатларини, уларни ўзида мужассам этадиган мил¬лий ғояни англаш билан боғлиқ ҳолда кечади. Ватан манфаати ҳар бир фуқаро манфаатлари билан узвий боғланган. Зеро, Ватаннинг ободлиги халқнинг фаровонлигига боғлиқ. Фуқароси бадавлат мамлакатгина моддий ва маънавий тўкис бўлади. Шундай экан, Истиқлол фалсафасининг муҳим тамойилларидан бири инсон қадр-қимматини ҳар томонлама юксалтириш, халқ фаровонлигини оширишдан иборат. Бунга эришиш учун халқимиз, юртимиз фуқароларининг ҳамжиҳатлиги ва бирдамлигини мустаҳкамлаш талаб этилади. Бу вазифа миллий Истиқлол фалсафасининг моҳиятини ташкил этади. Истиқлол фалсафаси ҳар бир кишининг жамият ҳаётидаги фаолияти, юрти, миллати, ўзи ва оиласи олдидаги бурчи ва масъулиятни қай даражада ҳис этаётгани ва бажараётганини белгилайдиган маънавий мезон ҳамдир. Истиқлол фалсафаси қуйидаги умумбашарий қадриятларни эътироф этади ва улардан озиқланади: қонун устуворлиги; инсон ҳақ-ҳуқуқлари ва ҳурфикрлик; турли миллат вакилларига ҳурмат ва улар билан баҳамжиҳат яшаш; диний бағрикенглик; дунёвий билимларга интилиш, маърифатпарварлик; ўзга халқларнинг илғор тажрибалари ва маданиятларини ўрганиш. Истиқлол фалсафасининг назарий жиҳатлари И.А.Каримовнинг асарларида атрофлича ёритиб берилган. Мил¬лий Истиқлол фалсафаси Ўзбекистоннинг мустақилликка эришиши ҳақидаги илмий, назарий, фалсафий, тарихий қарашлар мажмуи, халқни келажакка ишонч, эътиқод руҳида тарбияловчи, барча тоифа кишиларни шу мақсад йўлида бирлаштирувчи маънавий омил ҳисобланади.\nШўролар замонида фалсафа фақат синфий бўлади, у миллий бўлиши мумкин эмас, деб ҳисобланар эди. Миллий фалсафа хусусида ҳатто сўз ҳам юритилмас эди. Бунинг натижасида узбек миллатининг миллий онги, дунёқараши, миллий ғурури, ифтихори анчагина сустлаштириб юборилган эди. Миллий мустақилликка эришилгач, Ўзбекистоннинг Истиқлол фалсафасини назарий жиҳатдан ишлаб чиқиш, уни халқ орасида кенг тарғибу ташвиқ қилиш, ҳар бир фуқаро онгига мустақилликнинг мазмун ва моҳиятини сингдириш, истиқлол йўлига мос ва хос ўзбек мил¬лий фалсафасини илмий асосда яратиш каби ўта муҳим масалалар пайдо бўлди. Бу фалсафа бобокалонларимизнинг ўлмас меросидан озиқланади. Адолат ва ҳақиқат, эркинлик ва мустақиллик ғоялари ҳамда халқимизнинг ишонч-эътиқодини акс эттиради. Юрт тинчлиги, Ватан равнақи ва Халқ фаровонлигини таъминлашга хизмат қилади. Жамият аъзоларини, аҳолининг барча қатламларини Ўзбекистоннинг буюк келажагини яратишга сафарбар этади. Милла¬ти ва динидан қатъи назар, фуқароларимизнинг қалбида она-Ватанга муҳаббат, мустақиллик ғояларига садоқат ва ўзаро ҳурмат туйғусини қарор топтиради. Истиқлолга интилган Ўзбекистон халқи мустақилликка эришди. Мамлакат раҳбариятининг оқилона, шахдам ва матонат билан ҳаракат қилиши туфайли Ўзбекистон истиқлол йўлига дадиллик билан чиқди. Энди юртимиз истиқлолининг энг мураккаб масаласини ҳал этиш даркор, у ҳам бўлса, Ўзбекистонни буюк давлатга айлантиришдир.\nКиритилди: 2020-05-30 19:55:50; Ўқилди: 2068 марта;


“Режаларим барбод, орзуларим чилпарчин бўлди” – кобуллик журналист аёл ўз ишидаги ўзгаришлар ҳақида\n29 май 2022, Тошкент вақти: 13:24\nТолиблар аёлларга хавфсизлик учун “ҳозирча” уйда қолишни амр қилган эди, шундай бўлса-да, айрим аёллар ишга боришга журъат топа олмоқда. Аммо, рост, улар сони жуда кам. Озодлик радиоси афғон пойтахтидаги тартибсизлик шароитида шунча хавф-хатарга қарамай, ишини давом эттираётган ёш журналист аёл билан суҳбатлашди.\nРоҳила Елена – Афғонистон пойтахти толиблар томонидан босиб олинганидан кейин ишга қатнашда давом этаётган кобуллик кам сонли журналист аёллардан биридир. Толибон ўз жангариларини аёллар билан тўғри муомала қилишга “ўргатиш”га ваъда берган ва ўшангача ишли аёлларга уйда қолишни буюрган эди.\nМаҳаллий ОАВларда мухбир бўлиб ишлаётган бу аёл Озодлик радиосига берган интервьюсида режалари нега барбод бўлгани ва қандай “янги воқелик” билан тўқнаш келгани ҳақида сўзлаб берди.\nЭслатма: Суҳбатдошимиз ўз хавфсизлигини ўйлаб, тахаллусдан фойдаланган.\nОзодлик: Шунча таҳдид мавжудлигига қарамай ишга қайтишга қарор қилибсиз. Нега?\nРоҳила Елена: 15 август куни, Толибон Кобулга кирганини эшитганимизда ишхонада мажлис бўлаётган эди. Ҳамма дарҳол таҳририятни тарк этиб, эшиклар ташқаридан қулфланди. Бир неча кун ўтиб иш берувчиларимдан барча ходимлар ишга қайтиши мумкинлиги ҳақида хабарнома олдим ва биринчилар қаторида офисга етиб келдим.\nҚайтишим сабаблари бир нечта.\nЭнг аввало мен мустақил шахслигимни ва ҳеч бир ҳукумат ёки ҳокимият менинг ўрнимга, менинг ҳаётимга тааллуқли шахсий қарорлар қабул қилишга ҳақли эмаслигини ўйладим. Бу қарорим қандай оқибатларга олиб келишини билмайман, лекин лоақал бир кун келиб ўзимга ўзим, шунча хавф-хатарга қарамай тўғри деб топганим ишни қилдим, деб айтишим мумкин бўлади.\nИккинчи сабаб шуки, менинг таълим олишимга афғон ҳукумати маблағ сарфлаган, шунинг учун ҳам мен ишлаб, жамият олдидаги қарзимни узишим керак.\nЯна, мен кўчага чиқиш ва юз бераётган воқеаларни ёритиш – журналист сифатида бурчим эканини ҳис қилдим. Журналистнинг бурчи инсонлар ва жамият муаммоларидан, ҳукуматнинг ишларидан оммани воқиф этишдир. Мен одамларнинг муаммоларини ҳал қила олмайман, бу менинг вазифам эмас, аммо уларга овоз бўлиб, дардларини жамоатчиликка етказа оламан.\nИшга қайтишимнинг молиявий сабаби ҳам бор. Оилада тўнғич фарзандман, тирикчилигимиз менинг ойлигимга қараб қолган.\nОзодлик: Толиблар Кобулда иқтидорга келганидан сўнг ишда қандай ўзгаришларга дуч келдингиз?\nРоҳила Елена: Бизда сўз эркинлиги бор эди, мен мавзуни эркин танлай олар, ҳукуматни ва бошқаларни эркин танқид қила олардим, репортажларим цензура қилинмасди. Ҳозир бари бошқача.\nАфғонистонда ҳокимият бўшлиғи юзага келди, аввалги эркинликларимиз қайтариладими, йўқми – ҳозирча номаълум. Репортажлар тайёрлашда эҳтиёт бўлишга ҳаракат қиляпмиз, ўзимизни ўзимиз цензура қилишимизга тўғри келяпти.\nМасалан, икки кун олдин янги ҳукумат тузилиши ва одамларнинг шу билан боғлиқ қайғулари ҳақида материал тайёрлагандим. Керагидан ортиқ эҳтиёткор бўлдим, матнни ёзишда ўзимни хўп цензура қилдим, деб ўйловдим. Аммо муҳарририм мақолани таҳрир қилиб, кўп фикрларни “бошимиз балога қолади” деб ўчириб ташлабди. Бу мен билан қайғу-ташвишларини бўлишган одамларнинг гап-сўзлари эди холос.\nЎзимга ўзим дедимки, мана мен учун ишдаги янги воқелик: бундан кейин хоҳлаганимни гапира олмайдиган, ёза олмайдиган бўлдим.\nОдамлар Толибондан арз қилса ёки Толибон ҳақида салбий фикрлар билдирса, мен буни мақолаларимда эълон қила олмайман, чунки нафақат ўзимни, балки ҳамкасбларимни ҳам хатарга қўйишдан қўрқаман. Нашримизни ёпиб қўйишлари ҳеч гап эмас.\nОзодлик: Аёл журналист сифатида, толиблар даврида Кобулдаги ўз келажагингизни қандай тасаввур қиласиз?\nРоҳила Елена: Бу саволни сўнгги икки ҳафтадан бери ҳар куни ўзимга бераман, лекин ҳануз жавобим йўқ. Толиблар Кобулни босиб олишидан ақалли уч соат олдин шу саволни берганингизда эди, сизга ўз режаларимнинг бутун бошли рўйхатини кўрсатган бўлур эдим.\nБиласизми, кейинги камида 30 йиллик ҳаётим учун барча икир-чикирларни ҳисобга олган ҳолда, асосий ва қўшимча режалар тузиб қўювдим. Ён дафтаримга турли шахсий лойиҳаларимни ва уларни амалга ошириш учун зарур бўладиган ишларни қайд қилиб борардим. 15 август куни офисдан чиқиб кетганимиздан сўнг бу ёғига нима бўлишини билмай ёндафтарчамни бошқа айрим ҳужжатлар билан бирга ёқиб юбордим.\nКўп орзуларим бор эди. Яқин икки йилда магистратурага ўқишга киришни мўлжаллаётгандим. Шунингдек, Американинг Фулбрайт стипендия дастури бўйича имтиҳонларга ҳозирлик кўриб юрардим.\nЧет эл ахборот агентликларида стажёр сифатида ёки ўқув дастури доирасида ишлаб, ўрганганларимни ўз мамлакатимда қўллаш истаги бор эди. Қолаверса, вақти келиб хорижий мамлакатларда халқаро мухбир бўлиб ишлайман, деб юрардим. Энг асосийси – мен дунёга ўз юртим ҳақида сўзлаб беришни хоҳлардим.\nИлгари мен ишга яёв қатнардим – гарчи Кобул аввалги ҳукумат даврида ёш аёллар ёлғиз сайр қиладиган қадар хавфсиз бўлмаган эса-да. Бироқ келажагим ҳақида ўй сурганча кўчаларни айланиш менга хуш ёқарди. Энди эса қўрқаманки, режаларим – барбод, орзуларим эса чилпарчин бўлди. Истиқболда мени нималар кутаётганини билмайман. Мен учун Толибон режа тузмоқда. Бу менга жуда алам қилади.\nҲозир толиблар аёллар ўз ишларига қайтади, оммавий ахборот воситалари фаолиятини давом эттириши мумкин бўлади, деб айтишяпти. Улар ўз ваъдаларини бажарадими, йўқми – билмайман. Ишимни давом эттира оламанми ёки мени қамоққа олишадими ёки ўлдиришадими – буни ҳам айта олмайман.\nОзодлик: Кобул ёшларининг кайфияти қандай?\nРоҳила Елена: Одамлар секин-аста иш жойларига қайтмоқда. Кобул бир неча кун шарпалар шаҳрига ўхшаб қолди. Кўчалар ҳувиллаб ётарди. Ҳозирда хийла гавжумлашди, аммо шаҳримиз ҳаёт барқ урган аввалги тинч замонлардагидек эмас барибир.\nҲар куни Кобулнинг энг гавжум мавзеларидан ўтарканман, пойтахтимиз эркаклар шаҳрига айланиб қолгандек туюлади. Кўчаларда, ишхоналарда аёллар жуда кам. Аксари қора ҳижоб ёки паранжи кийган. Эркакларнинг ҳам ташқи кўринишлари бошқача: энди улар толиблар маъқул топган анъанавий афғон либосларини кийиб юришади.\nЭркинликларимиз чекланиши – муаммонинг бир қисми холос.\nЁшлар ҳам, кексалар ҳам иқтисодий вазиятдан қаттиқ ташвишга тушган. Одамлар қашшоқ, кўпчиликнинг тайинли иши йўқ. Аксари аҳоли мардикорлик орқасида амал-тақал қилиб яшайди, топгани бир кунлик овқатидан ортмайди. Эртаси куни бари қайтадан бошланади.\nАфғонистон сўнгги 20 йил давомида чет давлатлар ёрдамига қарам бўлиб келди. Ёрдамнинг эса чек-чегараси бор. Агар ёрдам бериш тўхтатилса, ишлашимизга рухсат берилган тақдирда ҳам, бизга ҳақ тўлайдиларми, йўқми – билмаймиз. Одамлар очарчилик келиши мумкинлигидан қўрқувга тушмоқда.


Республикаси Президенти Шавкат Мирзиёев 13 ноябрь куни чорвачилик, паррандачилик, балиқчилик ва ипакчилик тармоқларини янада ривожлантириш ... борасида топшириқлар берилди. Давлатимиз раҳбари таъкидлаганидек, паррандачиликда ҳам шунга ўхшаш муаммолар мавжуд. Мисол учун, озуқанинг ...\nпаррандачилик, балиқчилик, қоракўлчилик, асаларичилик ва қуёнчиликни ривожлантиришга бағишланган семинар-йиғилиш бўлиб ўтди. Бу ҳақда Xabar.uz'га ... юқори қувватли озуқа ем ишлаб чиқаришни ривожлантириш зарур. паррандачиликда озуқанинг 85 фоизи импорт қилиниб, ҳалигача кўп миқдорда ...\nТовуқ фермасида ўн минглаб жўжалар ёниб кетди\nЁнғин ўчирилди, ферма ишчилари омон, бироқ ўнг минглаб жўжалар нобуд бўлди.\nпаррандачилик кластерлари ташкил этилади\nпаррандачиликни янада ривожлантириш бўйича қўшимча чора-тадбирлар тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ... вазирлигининг «Ҳуқуқий ахборот» канали хабар берди. Қарор билан паррандачиликни ривожлантиришнинг устувор вазифалари белгиланди. Хусусан, эндиликда ...


БМТ прогнозига кўра Ҳиндистон 2022 йилга келиб дунёда аҳолиси энг кўп мамлакатга айланади\nБор-йўғи етти йилдан кейин, яъни 2022 йилга келиб Ҳиндистон аҳолиси сони бўйича Хитойдан ўзиб кетиб, дунёдаги аҳолиси энг кўп мамлакатга айланади. Бундай прогноз БМТнинг аҳоли сонини ўрганиш бўлими томонидан тайёрланган ҳисоботда берилмоқда.\nҲужжатга кўра, ҳозирда 1,38 млрд кишини ташкил қилаётган Хитой аҳолиси сони 2030 йилгача деярли ўзгармайди, сўнгра секин-аста камайишни бошлайди. Ҳиндистонда бу кўрсаткич ҳозирдаги 1,31 млрд кишидан 2022 йилда 1,4 млрд кишигача, 2030 йилда 1,5 млрд ҳамда 2050 йилда 1,7 млрд кишигача кўпаяди.\nБМТ экспертларининг баҳолашича, Ер курраси аҳолиси ҳозирги 7,3 млрд кишидан 2050 йилда 9,7 млрд, аср охирида эса 11,2 млрд кишигача етади.\n2050 йилга келиб аҳолиси сони бўйича Ҳиндистон, Хитой ва ҳозирда 7-ўринни эгаллаётган Нигерия АҚШдан ўзиб кетиб, дунёдаги учта энг йирик давлатга айланади. Шунингдек, аҳолиси сони кўплиги бўйича ўнта етакчи давлат орасидан Бангладеш, Индонезия, Покистон, Мексика, Бразилия, Россия ва АҚШ ҳам жой олади.